
Biserica şi statul 



Luptător contra ereziei 
tuturor ereziilor - ecumenismul 

Părintele arhimandrit Iustin Popovici a fost un luptător consecvent împotriva ereziei 
ecumenice a vremurilor noastre. 

Profesor de dogmatică la facultafea de teologie al Universităţii din Belgrad, autor al 
cărţii „Biserica Ortodoxă şi ecumenismul" tradusă în limba greacă şi editată în 1974 de 
ucenicii săi la Salonic, părintele Iustin a manifestat o râvnă deosebită în combaterea ereziei 
ecumeniste. 

Cartea este alcătuită din două părţi, după cum arată titlul. în partea întâi autorul 
cercetează învăţătura ortodoxă despre Biserică (ecleziologia), stăruind în special asupra celor 
patru caracteristici fundamentale ale Bisericii- „Una, Sfântă, Sobornicească şi Apostolească", 
după aceea asupra „Cincizecimii" şi „Harului", care a fost dat atunci Bisericii ca Putere 
Dumnezeiască lucrătoare în ea, transmisă prin „sfintele Taine bisericeşti"; un rod al acţiunii 
binefăcătoare îl constituie „sfintele virtuţi". Reflecţiile autorului subliniază ideea generală, şi 
anume că, „toate cele existente în Biserică sunt de natură divino-umană, deoarece provin de la 
Dumnezeu - Omul." 

In cea de a doua parte a cărţii esenţa divino-umană a Bisericii este opusă caracterului 
uman al ecumenismului în următoarele capitole: 

1. Procesul uman şi divino-uman. 

2. Civilizaţia umană şi divino-umană. 

3. Societatea umană şi divino-umană. 

4. Cultura umană şi divino-umană. 

In penultimul capitol, „Omul şi Dumnezeul-Om", principiului umanist „omul este 
măsura tuturor lucrurilor" îi este opus Dumnezeu-Omul Iisus Hristos, Carele S-a făcut „o dată 
pentru totdeauna valoarea universală supremă şi măsura principală pentru neamul omenesc". 

In ultimul capitol, „Ecumenismul cu faţă umană", autorul rezumă: „Ecumenismul este 
numele comun al pseudo-creştinismului, al falselor Biserici din Occident. El înglobează în 
sine întreaga umanitate europeană în frunte cu papismul. Pseudocreştinismul şi pseudo- 
bisericile nu sunt altceva decât o erezie peste erezie. Numele lor comun este pan-erezie. De 
ce? Pentru că de-a lungul istoriei diferite erezii au negat sau au depreciat anumite calităţi ale 
Dumnezeului-om Iisus Hristos, iar aceste erezii îndeobşte înlătură pe Dumnezeu-omul, 
punând în locul lui omul. In această privinţă nu există o diferenţă esenţială între papism, 
protestantism, ecumenism şi alte erezii, al căror nume este - legiune" (comp. Le. 8, 30). 

In încheierea intitulată „Ieşirea din situaţia fără ieşire", arhimandritul Iustin scrie: 
„Ieşirea din această situaţie fără ieşire - umană, ecumenică, papistă - este în Dumnezeul-Om 
istoric, Domnul Iisus Hristos şi în creaţia Sa divino-umană istorică - Biserica, al cărei Cap 
veşnic El este, şi care înseamnă Trupul Său veşnic!" 

Biserica şi statul 

Introducere 

Chestiunea relaţiilor dintre Biserică şi stăpânire apare ca primordială în evaluarea 
situaţiei ce s-a creat actualmente înlăuntrul Bisericii din Rusia. Patriarhia Moscovei între anii 
1927-1991 reprezintă un răspuns caracteristic la această întrebare. Lăsând la o parte disputa 
din Rusia, merită să ne îmbogăţim prin experienţa contemporanilor noştri ortodocşi, aflaţi 
într-o situaţie asemănătoare. Anume către tezaurul Bisericii Ortodoxe, oglindit în mărturiile 
sfinţilor ei, şi-a îndreptat privirea părintele arhimandrit Iustin Popovici (f 27martie 
/7apriliel979), pe vremea când asupra Bisericii Sârbe se abătuse prigoana comuniştilor. 

Cine este părintele Iustin? Fără el Biserica Sârbă de azi ar fi de neînchipuit. El a fost 
unul din cei mai mari teologi ortodocşi ai secolului XX, părinte duhovnicesc, povăţuitor şi 
închinător preacuvios. După război, el, ca profesor de teologie a fost dat afară din universitate 
de către comunişti. Fiind prigonit ca mărturisitor al lui Hristos, a rătăcit mult timp din 
mănăstire în mănăstire, pribeag în ţara sa. Mulţi dintre foştii lui prieteni au rupt orice legătură 
cu el, părăsindu-1 în voia soartei. In cele din urmă, părintele Iustin şi-a găsit un refugiu umil la 
mica mănăstire de maici Sfinţii Arhangheli de la Celie. Acolo s-a rugat şi a trudit fără preget 
pentru binele Bisericii sale oropsite. „Dogmatica" sa devenise cunoscută încă înainte de 
război. Cunoscător desăvârşit al Tradiţiei patristice ortodoxe, a compus numeroase tâlcuiri la 
diferite cărţi ale Sfintei Scripturi. Intr-un studiu aprofundat a comparat ecleziologia Bisericii 
Ortodoxe cu ecumenismul. In anii 70 părintele Iustin îşi duce la bun sfârşit vechea sa lucrare 
monumentală „Vieţile sfinţilor" în 12 volume. Majoritatea scrierilor sale n-au fost niciodată 
tipărite în Iugoslavia comunistă, până la moartea sa. 

Pentru orice cuvânt sau predică mai îndrăzneaţă, pentru orice text sau carte religioasă, 
tipărită peste graniţă, pentru vizita unor cetăţeni străini era târât la securitate, anchetat şi 
„convins" să-şi schimbe purtarea, scrie ucenicul părintelui Iustin, ieromonahul Atanasie 
Jevtici (actualmente episcop). Patriarhii şi episcopii se făceau că nu-1 aud. Pentru că au 
întreţinut relaţii cu părintele Iustin, unii episcopi au fost daţi afară din eparhiile lor. Aşa 
vieţuia el mai departe în mănăstirea Celie, fără drept de ieşire din ţară, ca într-o temniţă. 
Vizitatorilor şi surorilor din mănăstirea Celie li se puneau nenumărate piedici şi oprelişti. 
Necăutând la toate aceste persecuţii, întreaga Biserică Sârbă, tot poporul îmbisericit îl 
cunoştea şi-1 preţuia mult. Fiindcă nu-1 pomenea pe patriarh la liturghie, acesta n-a venit la 
înmormântarea părintelui Iustin. Proslăvirea părintelui Iustin întru sfinţi a început deja în 
Biserica Sârbă. Discipolii săi - luminătorii din zilele noastre - au devenit episcopii noii 
generaţii în Biserica Sârbă contemporană. 

Părintele Iustin a iubit mult Biserica Rusă, evlavia rusească. El i-a cunoscut personal şi 
i-a cinstit pe mitropolitul Antonie (Hrapoviţki), întâistătătorul Bisericii Ruse din afara Rusiei, 
şi pe Fericitul Ioan ( Maximovici), care au locuit în Serbia. 

Trudind asupra „Vieţilor sfinţilor" şi pătimind împreună cu scumpa sa Biserică Sârbă, 
părintele Iustin, supranumit de către academicianul grec Karmiris „conştiinţa ascunsă a 
Bisericii Sârbe", a scris în 1960 o broşură acuzatoare: „Adevărul despre Biserica Ortodoxă 
Sârbă în Iugoslavia comunistă", în prima parte e delimitată poziţia Bisericii faţă de stat, în a 
doua parte e descrisă starea Bisericii în Iugoslavia. Să ne adresăm primei părţi a acestei 
broşuri. 

Despre poziţia Bisericii 
faţă de stăpânire 



„ Trebuie să ascultăm pe Dumnezeu 

mai mult decât pe oameni " 

(Fapte 5, 29) 



Această maximă este sufletul şi inima însăşi a Bisericii Ortodoxe. Iată Evanghelia ei, 
Evanghelia a toate. Iată prin ce trăieşte ea, şi pentru ce trăieşte. Iată din ce se zideşte 
nemurirea şi veşnicia ei. Anume aici se află atotvaloarea ei netrecătoare. „A se supune lui 
Dumnezeu mai mult decât oamenilor" - acesta este principiul principiilor, sfinţenia 
sfinţeniilor, măsura tuturor măsurilor. 

Această Atot-Evanghelie cuprinde esenţa tuturor sfintelor canoane ale Bisericii 
Ortodoxe. Aici, cu nici un preţ, Biserica nu poate face nici un fel de concesii nici unor 
regimuri politice, nu pot fi admise nici un fel de compromisuri - nici cu oamenii, nici cu 
demonii, nici cu prigonitorii Bisericii şi cu demolatorii Bisericii. 

„A se supune lui Dumnezeu mai mult decât oamenilor" - acesta este statutul Bisericii 
Ortodoxe, statutul ei veşnic şi neschimbător - statutul atotcuprinzător, starea ei veşnică şi 
neschimbată - stare atotcuprinzătoare. Iată care este mai întâi de toate răspunsul dat primilor 
prigonitori ai Bisericii: Faptele Apostolilor 5, 29. Acesta este şi răspunsul ei dat prigonitorilor, 
de-a lungul veacurilor până la Judecata de Apoi. Pentru Biserică, Dumnezeu totdeauna e pe 
primul loc, iar omul, lumea, totdeauna pe locul doi. Trebuie să ascultăm de oameni cât timp 
nu sunt împotriva, lui Dumnezeu şi a poruncilor Lui. Dar când oamenii se ridică împotriva 
lui Dumnezeu şi a poruncilor dumnezeieşti, Biserica trebuie să se împotrivească şi să stea 
împotrivă. Dacă ea nu procedează astfel, ce Biserică mai e şi asta? Iar reprezentanţii Bisericii 
- dacă nu procedează astfel, oare mai sunt ei reprezentanţi apostoliceşti ai Bisericii? A se 
îndreptăţi în acest caz cu aşa-zisa iconomie (condescendenţă) bisericească înseamnă nu 
altceva, decât a-L trăda în ascuns pe Dumnezeu şi Biserica Sa. O astfel de iconomie este pur 
şi simplu o trădare a Bisericii lui Hristos. 

Biserica reprezintă o veşnicie în timp, în această lume vremelnică. Lumea se schimbă, 
dar Biserica nu se schimbă; nu se schimbă veşnicul ei adevăr dumnezeiesc, dreptatea ei 
dumnezeiască, Evanghelia ei dumnezeiască, veşnicele ei unelte dumnezeieşti. Nu se schimbă, 
fiindcă nu se schimbă Domnul Hristos, Care aşa este şi aşa lucrează. Acesta este adevărul şi 
realitatea evanghelică: „Iisus Hristos ieri şi azi şi în vecii vecilor este Acelaşi" {Evrei 13, 8). 

Prin veşnicie Biserica este prezentă în timp pentru ca timpul să se sfinţească prin ea, să 
se înnoiască prin ea, să se înveşnicească prin ea şi să fie deopotrivă cu ea. Nu Biserica trebuie 
să fie în pas cu timpul ori cu spiritul vremurilor, ci timpul trebuie să se alinieze după ea, ca 
fiind veşnică, şi spiritul vremurilor - după ea, ca fiind purtătoare a duhului veşniciei, a duhului 
Dumnezeului-Om. Pentru că ea este de-a pururi sfântă, de-a pururi apostolească. Ea este de-a 
pururi duhovnicească, de-a pururi dumnezeiască, de aceea niciodată nici nu îndrăzneşte să 
jertfească veşnicia vremelniciei, ceea ce aparţine lui Dumnezeu - celor omeneşti, cele cereşti - 
celor pământeşti. Nu ea urmează a se adapta la spiritul vremurilor, dimpotrivă, ei i se cuvine 
să potrivească timpul la veşnicie, vremelnicia - veşniciei, cele omeneşti - Dumnezeirii. 
Veşnicul ei drum prin această lume: mai întâi -Dumnezeu, apoi omul; în faţă - Dumnezeu, iar 
în urma Lui omul: „Ca să fie Hristos cel dintâi întru toate" (Col. 1, 18). 

Ca atare stăpânirea este de la Dumnezeu (Rom. 13, 1-6): şi ierarhia valorilor şi ierarhia 
ordinii de la Dumnezeu este. De aceea, în principiu, trebuie să ne supunem stăpânirii care 
pune ordine, normalizează şi care păstrează această ordine divină dată de Dumnezeu în lume. 
Altminteri survine căderea şi decăderea în anarhie. 

Stăpânirilor trebuie să ne supunem, în măsura în care ele menţin ordinea divină în 
lume, pentru că ele sunt „slugile Domnului" şi - ca unor slugi ale Domnului. Stăpânirilor 

trebuie să ne supunem, pentru că ele, ca slugi ale Domnului, poartă sabie, cu care pedepsesc 
răul şi apără binele. Stăpânirilor trebuie să ne supunem, pentru că ele, slugile Domnului, sunt 
„înfricoşătoare pentru faptele rele", şi nu pentru cele bune. Atunci însă, când stăpânirile devin 
periculoase pentru faptele bune, când stăpânirile prigonesc binele dumnezeiesc, şi mai mult 
decât toate, binele şi atotbinele acestei lumi - pe Iisus Hristos, iar prin aceasta Biserica Sa, 
atunci acestor stăpâniri nu se cuvine să ne supunem, nici să le ascultăm. Creştinul trebuie să 
se lupte cu ele, şi să se lupte anume prin binecuvântatele mijloace evanghelice. Niciodată 
creştinul să nu îndrăznească să se supună mai degrabă oamenilor, decât lui Dumnezeu, şi mai 
cu seamă oamenilor potrivnici Dumnezeului adevărat şi Evangheliei Lui. 

La început stăpânirea fusese dată, în principiu, de la Dumnezeu. Când însă stăpânirea 
se abate de la Dumnezeu şi se ridică împotriva lui Dumnezeu, în acest caz ea se transformă în 
silnicie şi prin aceasta încetează de a mai proveni de la Dumnezeu şi este de la diavol. Deci 
noi, creştinii, cunoaştem şi taina stăpânirii şi taina silniciei: stăpânirea este binecuvântată de 
Dumnezeu, silnicia însă, este blestemată de Dumnezeu. Tot ce vine de la Dumnezeu este bine, 
iar dacă acest bine este întrebuinţat în rău este de la diavol, întrebuinţarea în rău a celor 
dumnezeieşti - iată unde stă diavolul, şi toată diavoliada lumilor toate, la un loc cu lumea 
oamenilor. Stăpânirea vine de la Dumnezeu, şi până când ea rămâne în Dumnezeu şi sub 
Dumnezeu şi cu Dumnezeu - este binecuvântată. Părăsindu-L pe Dumnezeu, ea se transformă 
în violenţă - prin aceasta supunându-se pe sine puterii antidumnezeieşti - diavolului. 

Aceasta este învăţătura dreptmăritoare şi apostolică, patristică, evanghelică despre 
natura şi valoarea stăpânirii. Aceasta este sfânta şi infailibila învăţătură ortodoxă a Bisericii 
lui Hristos, aşa a fost de la început şi până acum, şi de acum în vecii vecilor. Şi cine sunt 
martorii ei? Toţi sfinţii apostoli, toţi sfinţii părinţi, toţi sfinţii mucenici. In mod deosebit sfinţii 
mucenici, începând cu Sfântul şi întâiul mucenic Ştefan, şi până la noii noştri mucenici şi câţi 
alţi sfinţi mucenici ai vremurilor noastre. Ei toţi au pătimit pentru Domnul Hristos, toţi 
laolaltă de la împăraţi, regi şi cneji; într-un cuvânt, de la stăpânirile luptătoare contra lui 
Dumnezeu ai acestui veac. Şi aceşti sfinţi mărturisitori nu se numără cu miile, ci cu 
milioanele. Ei toţi sunt sfinţi şi nemuritori ca martori ai adevărului divino-uman: creştinii 
trebuie să se împotrivească poruncilor nelegiuite şi necredincioase ale împăraţilor, 
domnitorilor, stăpânitorilor acestei lumi, oriunde s-ar afla ei, şi oricine ar fi ei. 

Fiecare sfânt mucenic, fiecare sfânt mărturisitor al credinţei lui Hristos reprezintă o 
întruchipare vie şi o personificare nemuritoare a preasfintei Atot-Evanghelii a Bisericii 
Ortodoxe: „Trebuie să ascultăm pe Dumnezeu mai mult decât pe oameni". Fiecare din ei s-a 
ţinut de această Atot-Evanghelie dumnezeiească cu tot sufletul, cu toată inima, cu tot cugetul. 
De aceea au şi fost ei supuşi la chinuri, la răutăţi, de aceea au fost omorâţi de către stăpânitorii 
apostaţi din veac în veac. 

Iată câţiva dintre aceşti nenumăraţi şi nemuritori martori: 

1) Sfântul mucenic Glicherie presbiterul (f 303), aşa i-a vorbit împăratului Maximian, 
care îl ameninţa să dea foc bisericii din Nicomidia: „Nici darurile tale cele făgăduite nu le 
poftim, o! împărate, nici de îngrozirile tale nu ne temem, pentru că toate câte sunt în lume, le 
avem ca pe un vis şi chiar ne-am mâhni, dacă nu am suferi cele mai cumplite chinuri pentru 
Hristos, crezând că-i pedeapsa lui Dumnezeu... Deci nu ne temem de prigoana ta, pentru că 
avem arme de sus, de la împăratul a toate, cu care ne înarmăm şi ne îngrădim, precum te 
înarmezi tu acum. Nădăjduim că stând împotrivă, vom dobândi minunata biruinţă, căci, bătuţi 
fiind, noi învingem, şi căzând biruim" (28 decembrie). 

2) Sfântul mucenic Iacov Persul (f421) şi împăratul Izdigherd. împăratul se adresează 
către mucenic: „Află că eşti vinovat de moarte, dar nu te voi ucide cu sabia, ca să nu mori de 
moarte uşoară, ci te voi preda la chinuri groaznice". (Sfântului i s-au tăiat degetele şi toate 
membrele, unul câte unul - n. trad.). Sfântul Iacov i-a răspuns: „Fă ce pofteşti, împărate, şi cât 
mai curând, dar să ştii că nu mă înfricoşează cuvintele tale, ce sunt aidoma vântului care suflă 



Biserica şi statul 

asupra unei stânci de piatră. Nu mă tem de moarte, ştiind că moartea cea vremelnică nu-i 
decât un vis, fiindcă toţi oamenii se vor ridica din mormintele lor la a Doua Venire 
înfricoşătoare a Stăpânului meu Hristos", adică vor învia (27 noiembrie). 

3) Sfântul mucenic Tiburtie (f 230) i-a zis lui Favian, eparhul: „Tu mă îngrozeşti cu 
munci? Oare nouă, creştinilor, ne este frică a pătimi pentru Dumnezeul nostru prin sabie? Dar 
prin aceea ne vom dezlega de temniţa cea trupească şi vom dobândi cereasca libertate. Sau 
prin foc? Dar noi, mai mare văpaie poftind, am stins văpaia în trupurile noastre, iar de acest 
foc nu ne vom teme. Sau de surghiun? Dar Dumnezeul nostru este pretutindeni şi oriunde 
suntem noi cu Dumnezeu, acolo este locul nostru" (18 decembrie). 

4) Sfântul mucenic Mina (f 304) şi Ermogen eparhul, prigonitorul creştinilor (devenit 
mai târziu el însuşi mucenic - n. trad.). Ermogen cerea îndeplinirea poruncilor împărăteşti. 
Sfântul Mina răspunde: „Sfânt lucru este a-i cinsti pe împăraţi, pentru autoritatea şi stăpânirea 
lor, dar când împăraţii nu cinstesc drept şi cu bună credinţă pe Dumnezeu, Care este începutul 
a toate, nici nu-I dau cinstea cuvenită, pe aceia nu este drept a-i cinsti". 

A doua zi, şezând în divan şi punând înainte uneltele de tortură, a poruncit să aducă pe 
sfânt legat şi a zis către dânsul: „Spune-mi, cum ai îndrăznit a îndemna poporul, făcându-1 să 
nu se supună împăratului, ci mai vârtos să hulească pe zei?" Iar sfântul a zis: „Nu eu am 
îndemnat poporul să nu se supună poruncii împăratului, ci râvna lui pentru Dumnezeu. Căci 
creştinii râvnesc după Domnul lor, Cel cunoscut prin semne şi minuni. Iar dacă am vorbit de 
rău pe zeii împăratului tău, apoi fiecărui om, care are înţelegere dreaptă şi judecata sănătoasă, 
i se cuvine nu a iubi, ci a urî ceea ce va vedea şi va cunoaşte că este minciună. Iar adevărul se 
cuvine a-1 iubi şi a-1 cinsti, căci pentru oameni adevărul, de care nu este îndoială, este singur 
Hristos" (10 decembrie). 

5) Aripin, eparhul împăratului, îl mustra pe Sfântul mucenic Platon (|306): „Cum 
îndrăzneşti tu să încâlci legile împărăteşti şi să răzvrăteşti pe alţii?" Iar Sfântul Platon 
răspunde: „Eu ştiu aşezămintele Dumnezeului meu şi fac precum poruncesc sfintele şi de 
viaţă dătătoarele Lui porunci, care ne poruncesc să lepădăm jertfele idoleşti şi să slujim 
adevăratului Dumnezeu. Iar tu, după porunca împăratului, chinuieşte-mă precum voieşti, că la 
voi nu este lucru nou acesta de a chinui pe creştini, pentru credinţa în Hristos" (18 noiembrie). 

6) Sfinţii mucenici: episcopul Achepsima, presbiterul Iosif şi diaconul Aitala 
(martirizaţi în jurul aunului 376) şi prigonitorul lor, vrăjitor şi preot al perşilor. Vrăjitorul 
zicea către mucenici: „Vă mai împotriviţi voi împăratului?" - iar ei răspundeau: „Cel ce face 
voia împăratului vostru celui fără-de-lege, este potrivnic lui Dumnezeu" (3 noiembrie). 

7) Sfântul mucenic Trofim (f 303) şi judecătorul Atic, eparhul împăratului. Judecătorul 
Atic îl întreabă pe mucenic: „Ai citit oare edictele împărăteşti despre creştini?" Sfântul 
mucenic răspunde: „Le-am citit. Şi ce ne interesează ele pe noi? Căci între dreapta credinţă şi 
înşelăciunea diavolicească este aceeaşi deosebire, ca între zi şi noapte" (19 septembrie). 

8) Sfântul şi cuviosul mucenic Andrei Criteanul (f767) răspunde împăratului 
Constantin Copronim (iconoclast): „Să nu dea Dumnezeu să mă lepăd de Hristosul meu... Iar 
tu, împărate, mai bine ai face de te-ai ocupa de treburile milităreşti şi de cârmuirea poporului, 
decât să prigoneşti pe Hristos şi slugile Lui" (4 iulie). 

9) Sfânta mare muceniţă Eufimia dimpreună cu cei 48 de mucenici (f 304) şi Prisc 
Antipatul, eparhul împăratului. Antipatul le-a zis: „Oare voi sunteţi cei ce vă împotriviţi 
poruncii împărăteşti şi poruncii noastre, defăimând jertfele aduse în cinstea marelui zeu 
Marte?" Iar ei au zis: „Poruncii împăratului sau poruncii tale, Antipate, se cade a ne supune, 

de nu va fi potrivnică lui Dumnezeu, iar de va fi potrivnică, se cade nu numai a nu ne supune 
acestei porunci, dar şi a ne împotrivi. De ne-aţi fi poruncit nouă acele lucruri la care suntem 
datori a ne supune stăpânirilor, apoi am fi dat cezarului cele ce sunt ale cezarului (Matei 22, 
21). Insă, de vreme ce porunca ta este potrivnică şi urâtă lui Dumnezeu, pentru că ne 
porunceşti să cinstim făptura mai mult decât pe Creator, şi ne siliţi să ne închinăm şi să jertfim 
diavolului, şi nu lui Dumnezeu Celui Preaînalt, noi nu vom împlini niciodată porunca voastră, 
pentru că noi suntem închinători drept credincioşi ai adevăratului Dumnezeu din Ceruri" (16 
septembrie). 

10) Sfânta muceniţă Nimfodora cu sfintele ei surori Minodora şi Mitrodora (au pătimit 
în jurul anilor 305-311) i-au zis lui Fronton, dregătorul păgânului împărat Maximian: 
„Gândeşti oare că ne vei înfricoşa cu chinurile şi cumplitele răni? Poţi aduce din toată lumea 
uneltele torturii: săbii, ţepe, căngi de fier: poţi chema din toată lumea pe toţi casapii; 
grămădeşte toate chinurile şi supune-le lor trupurile noastre slabe; vei vedea că mai curând 
toate acele unelte se vor sfărâma, mâinile prigonitorilor vor obosi şi toate felurile de chinuri 
vor slăbi mai înainte de a ne lepăda de Hristos al nostru, pentru care amarnicele chinuri vor fi 
pentru noi rai dulce, iar vremelnica moarte - viaţă veşnică ne va fi nouă" (20 septembrie). 

11) Sfântul mucenic episcopul Filip (f304) îi răspunde lui Iustin, eparhul împărătesc: 
„Sunt creştin şi nu pot să fac ceea ce îmi ceri; poţi să mă dai la cazne, dar nu mă poţi 
înfrânge!" 

Când peste şapte luni acelaşi eparh îl întreabă iarăşi pe sfânt: „Dar de ce te 
împotriveşti atât de necugetat voinţei împărăteşti?" Sfântul îi răspunde: „Nu mă port 
necugetat, ci împlinesc voia lui Dumnezeu, Ziditorul şi Judecătorul tuturor. Sfânta Scriptură 
spune: „Daţi cezarului cele ce sunt ale cezarului şi lui Dumnezeu cele ce sunt ale lui 
Dumnezeu". Tocmai asta şi facem. Poruncilor îndreptăţite ale împăratului m-am supus 
totdeauna". 

12) Bătându-şi joc de stăpânitorul ce-1 chinuia şi de caznele la care fusese supus, 
Sfântul mucenic Calinic (f 250) i-a strigat: „M-ai ameninţat cu chinuri groaznice, dar n-ai pus 
asupra mea decât chinuri uşoare. Răneşte-mă mai tare, iscodeşte chinuri mai cumplite; nu mă 
tem nici de foc, nici de sabie, moartea mă face să râd, în aşteptarea vieţii veşnice de la 
Domnul meu." 

13) Sfântul mare mucenic Pantelimon (f 305) îi răspunde împăratului, care cumplit îl 
chinuia: „O, împărate! Toţi cei ce au murit pentru Hristos n-au murit, ci şi-au aflat viaţa 
veşnică. Şi dacă Antim, fiind bătrân şi şubred cu timpul, a fost în stare să îndure grozavele 
chinuri pentru Domnul nostru, cu atât mai mult eu, cel tânăr şi puternic cu trupul, voi răbda 
neînfricat toate chinurile la care mă vei supune, căci voi socoti viaţa mea deşartă, dacă nu voi 
muri pentru Hristos, iar când voi muri îmi va fi răsplată". 

14) Sfintele muceniţe, călugăriţe fecioare (f 305) aşa i-au răspuns vrăjitorului care le 
chinuia: „Noi ne închinăm Domnului nostru Iisus Hristos, iar de porunca împărătească nu 
vom asculta - fă ce vrei cu noi". 

15) Sfântul mucenic Antipa, episcopul Pergamului (ucenicul Sf. Ap. Ioan Teologul) îi 
răspunde voievodului: „Aceasta să o ştii, ighemoane, că sunt creştin, iar împărăteştii porunci 
celei nebune şi păgâneşti niciodată nu mă voi supune" (1 1 aprilie). 

16) Evpsihie, eparhul împăratului, îl întreabă pe Sfântul mucenic Teodul (|300): 
„Oare nu ştii că eşti dator să asculţi de poruncile împăraţilor ce stăpânesc lumea?" Sfântul 
Teodul a răspuns: „Pe cele ce le porunceşte Stăpânul Cerului şi al pământului, pe acelea 

cu adevărat trebuie a le asculta mai întâi şi cu lucru a le îndeplini. Iar ce poruncesc domnitorii 
cei vremelnici, numai acele porunci trebuiesc îndeplinite care vor fi drepte şi neprotivnice 
Ziditorului Ceresc; poruncile cele nedrepte, însă, nicidecum nu trebuiesc îndeplinite" (5 
aprilie). 

17) Sebastian, voievod al împăratului roman Antoniu (Marc Aurelian, 161-180) îl 
înştiinţează pe ostaşul Victor, Sfântul mucenic: „Primit-am poruncă împărătească, ce 
porunceşte să silim pe voi creştinii, să aduceţi jertfe zeilor noştri, iar cei ce nu se vor supune, 
vor fi predaţi la chinuri groaznice". Sfântul Victor răspunde: „Nu voi asculta de porunca 
nelegiuită a împăratului muritor şi nu voi îndeplini voia lui, pentru că eu sunt rob al 
împăratului nemuritor, Dumnezeul şi Izbăvitorul meu Iisus Hristos, a Cărui împărăţie este fără 
de sfârşit, şi cei ce fac voia Lui vor avea viaţă veşnică; iar împărăţia împăratului vostru 
muritor este vremelnică, şi cei ce ascultă de voia lui nelegiuită vor pieri în veci" (11 
noiembrie). 

18) Sfânta muceniţă Iuliana (f 275) îi răspunde împăratului Aurelian: „Eu de muncile 
tale nu mă tem şi nici nu-mi pasă de ameninţările tale, că în Ceruri este Dumnezeu, Care poate 
să ne izbăvească din mâinile tale păgâneşti. Deci, câte cazne ai, pune-le asupra mea şi vei 
cunoaşte ajutorul dat mie de la Domnul meu Iisus Hristos" (4 martie). 

19) Sfântul mucenic Codrat din Nicomidia (f 250) la porunca proconsulului împărătesc 
Perenie: „Supune-te legilor împărăteşti şi nu legilor lui Iisus Hristos", răspunde: „Eu mă 
supun legilor împăratului Ceresc, şi nu poruncilor nebuneşti ale oamenilor care nu-L cunosc 
pe Dumnezeu. De aceea şi Sfânta Scriptură ne îndeamnă să ne rugăm pentru ei, ca aceştia să 
se întoarcă şi să afle adevărul". 1 

Să citim în continuare viaţa Sfântului mucenic Codrat, deoarece „argumentele" 
autorităţilor ateiste şi idolatrice nu s-au schimbat în mod deosebit: „Dacă tu te rogi pentru 
împărat, eşti dator să îndeplineşti şi poruncile lui, doar în Scripturile voastre scrie: „Daţi 
cezarului cele ce sunt ale cezarului, şi lui Dumnezeu cele ce sunt ale lui Dumnezeu"... L-a 
întrebat proconsulul: „Vezi câtă mulţime de creştini au adus jertfă zeilor noştri? Oare ţi se 
pare că eşti mai bun decât dânşii?" Apoi, mucenicul Codrat i-a mustrat cu îndrăzneală pe 
creştinii ce se lepădaseră de Hristos, întorcându-i la pocăinţă. In continuare, Sfântul mucenic 
Codrat se adresează lui Perenie ighemonul cu următoarele cuvinte: „Eu mă închin 
adevăratului Dumnezeu-Tatăl şi Unuia-Născut Fiului Său şi Sfântului Duh... nu mă tem nici 
de diavoli, nici de tine, care ai stăpânire de scurtă durată. Peste câteva zile mă voi duce la 
Dumnezeul meu, iar tu amar vei suspina în veci, pentru că n-ai voit să-L cunoşti pe 
Dumnezeu, Cel ce ţi-a dăruit viaţa. Fiu al satanei eşti, frate al diavolului, părtaş al necuraţilor 
demoni, mai necuvântător decât dobitoacele, câine turbat, băutor de sânge, şarpe care 
mănâncă spurcatele cărnuri jertfite în capiştele diavoleşti, mai sălbatic decât fiarele... O, voi, 
pierduţilor, singuri aţi căzut în groapa pierzării şi vreţi acum să ne târâţi şi pe noi împreună cu 
voi" (10 martie). 

20) Sfântul mucenic Vlasie, episcopul Sevastei (f 376) aşa îi răspunde ighemonului 
Agricola: „Nu mă tem de îngrozirile tale, n-ai decât să mă chinuieşti cum vrei - iată, pentru 
Hristosul meu îţi predau trupul meu. Singur Dumnezeu are putere asupra sufletului meu" (11 
februarie). 



1 Părintele Iustin a omis ultima frază, noi însă am adăugat-o cu scopul de a arăta ce rugăciune este cu putinţă 
pentru astfel de stăpânitori şi, îndeobşte, pentru cei rătăciţi. Biserica Rusă din afara Rusiei de zeci de ani aşa se 
roagă în „Rugăciunea pentru izbăvirea Rusiei" : „...şi nu le răsplăti lor după faptele lor, ci...întoarce-i... şi celor 
ce s-au lepădat de Tine şi nu Te-au căutat arătat vei fi, ca nici unul din ei să nu piară, ci toţi să se mântuiască şi 
la cunoştinţa adevărului să ajungă ". A se vedea şi rugăciunea de la sfârşitul Psaltirii din rânduiala pomelnicului. 

21) Sfântul Teodor Studitul, egumenul (f 826) îi spune împăratului Leon Armeanul: 
„In Biserică Dumnezeu i-a pus pe unii apostoli, pe alţii prooroci, pe alţii evanghelisti, pe alţii 
păstori şi învăţători, spre desăvârşire a sfinţilor" (Efes. 4, 11-12). Apostolul n-a zis: „pe alţii 
împăraţi". Ţie, împărate, ţi s-a încredinţat să cârmuieşti treburile cetăţii, să te ocupi de 
afacerile lumeşti şi operaţiile militare. Cu acestea să te îndeletniceşti, iar cele bisericeşti lasă- 
le în seama păstorilor şi dascălilor, după cum învaţă şi Apostolul. Iar de nu, să ştii că nu vom 
asculta de învăţătura care este potrivnică credinţei noastre dreptmăritoare, chiar dacă ar fi 
adusă de către un înger din cer. Deci, cum să te ascultăm pe tine om pământesc şi supus 
putreziciunii?" 

22) Strălucitul stâlp al Bisericii Ortodoxe, Sfântul Vasile cel Mare (f 379) răspunde 
ameninţărilor voievodului Modest: „Averile mele voieşti să le iei? Pe tine nu te vei îmbogăţi, 
iar pe mine nu mă vei sărăci. Socotesc că aceste haine vechi ale mele şi aceste puţine cărţi, în 
care stă toată bogăţia mea, nu-ţi trebuiesc; de izgonire nu mă tem, că al meu este tot pământul, 
mai bine-zis, al lui Dumnezeu; de chinuri nu mă îngrijorez, căci mă vor duce la doritul sfârşit, 
şi cu aceasta îmi faci bine, trimiţându-mă mai curând la Dumnezeu, către Care de mult mă 
grăbesc". Modest se miră: „Nimeni până acum n-a vorbit cu mine atât de îndrăzneţ!" Sfântul 
Ierarh răspunde: „Asta pentru că nu ţi s-a întâmplat niciodată să vorbeşti cu un episcop. Noi 
întru celelalte arătăm smerenie şi blândeţe, dar când e vorba de Dumnezeu, şi se încearcă a se 
răzvrăti împotriva Lui, atunci noi celelalte ca un nimic socotindu-le, căutăm numai cele ale lui 
Dumnezeu". La sfârşit, Modest i-a zis mânios: „Să te gândeşti până dimineaţă, căci la pierzare 
te voi da". Iar Sfântul Vasile a răspuns: „Eu dimineaţa acelaşi voi fi". In cele din urmă, 
Sfântul Ierarh a fost lăsat în pace. 

23) Dumnezeiescul soare al adevărului dreptmăritor, râvnitorul heruvimic al credinţei 
apostoleşti, prealuminatul ochi al Bisericii Ortodoxe, Sfântul Simeon Noul Teolog, egumenul 
(f 1020) îi declară în faţă episcopului său, patriarhul Constantinopolului, care îl surghiunise şi- 
1 prigonise cu perfidie şi viclenie: „învaţă-ne pe noi după Sfânta Scriptură, urmând pe Sfinţii 
Părinţi din vechime, şi te vom primi ca pe unul egal cu apostolii, şi vom fi praf şi cenuşă sub 
picioarele tale sfinte; şi ne vei călca în picioare, iar noi vom socoti acestea ca o sfinţire pentru 
noi. Şi nu numai atât, ci şi poruncile tale le vom păstra până la moarte. Dacă însă nu ne vei 
călăuzi în aşa fel încât să ne supunem de bunăvoie poruncilor tale... atunci noi nu vom putea 
să-ţi răspundem decât prin cuvintele ucenicilor lui Hristos: „Trebuie să ascultăm de 
Dumnezeu mai mult decât de oameni" (Fapte 5, 23). 

Aceasta este rânduiala, aceasta este calea, acesta este adevărul Bisericii Ortodoxe a lui 
Hristos, începând cu Sfinţii Apostoli până-n zilele noastre, şi de azi înainte până la sfârşitul 
acestei lumi pământeşti. Privitor la această rânduiala, această cale, acest adevăr, nu sunt cu 
putinţă nici concesiile, nici compromisurile, nici retragerile. Nimeni nu ne poate sili, nici chiar 
un Sobor Ecumenic, dacă s-ar întâmpla ca acesta să aibă loc." Cu aceste cuvinte se încheie 
prima parte a broşurii părintelui Iustin. 

Din a doua parte a broşurii părintelui Iustin: 

„Treptat Biserica se distruge din interior şi din afară, ideologic şi ca aşezământ; sunt 
folosite toate mijloacele: cunoscute şi necunoscute, făţişe şi tainice, rafinate şi grosolane, de 
salon şi tiranice, cinice şi fariseice, aparţinând lui Diodeţian şi lui Pilat, lui Nero şi lui Iuda. Şi 
toate acestea dizolvate cu iscusinţă într-o soluţie siropoasă, în fapt otrava otrăvurilor, având 
doar un gust dulceag..." - aşa sfârşeşte părintele arhimandrit Iustin, analizând în partea a doua 
a lucrării sale feluritele aspecte ale prigoanei contra Bisericii în Iugoslavia. Ca şi în Rusia, 
persecuţiile s-au abătut şi asupra celor credincioşi din societate, şi asupra vieţii bisericeşti în 
domeniul activităţii de iluminare, asupra academiilor şi seminarelor, a învăţământului teologic 
primar, a corurilor bisericeşti, a mănăstirilor. Dar scopul lichidării Bisericii Sârbe include în 
sine şi descompunerea dinlăuntru, despre care părintele Iustin scrie: 

„Uniunea preoţilor". Această uniune este pur şi simplu o agentură a securităţii, 
întâlniri, mese, călătorii, bancheturi, delegaţii - plătite de către dictatura ateistă. Ziarul acestei 
Uniuni, „Vestitorul" este din acelaşi cazan. Sută la sută din clerici, membri ai Uniunii, au 
aderat sub presiunea securităţii, excepţie făcând doar clica de năimiţi în frunte cu preoţii- 
comunişti. Această Uniune în totalitate, şi dintr-o parte şi dintr-alta, apare ca antidogmatică, 
antievanghelică şi antibisericească: un monstru apocaliptic, diform, prefăcut într-un înger 
„social". Iar periodicul „Vestitorul" nu este altceva decât o „evanghelie" a satanei camuflat; 
un potir cu otravă, la suprafaţă acoperit cu o pojghiţă subţire de miere. Această alianţă a 
clericilor, şi după natura ei şi conform activităţii sale, nu aparţine de Biserică, deoarece prin 
însăşi existenţa sa activează împotriva Bisericii, batjocoreşte Biserica, întrucât această alianţă 
acţionează samavolnic în numele Bisericii, în cazul acesta ea funcţionează ca un cal troian 
comunist introdus în curtea Bisericii. 

Alegerea patriarhului. Până acum dictatura ateistă a ales doi patriarhi... In acest mod 
călcând în picioare cu cinism sfintele drepturi ale Bisericii, în consecinţă şi sfintele canoane. 
Referitor la problema colaborării cu un astfel de stat, părintele Iustin scrie: „Din cealaltă 
lume, Diodeţian cedează cu uşurinţă comuniştilor atei întâietatea în ce priveşte prigoana 
creştinilor... Pentru un sârb dreptcredincbs sub dictatura ateismului comunist toate zilele s-au 
transformat în Vinerea Patimilor: are loc o defăimare necontenită a lui Hristos, o profanare cu 
scuipări şi ocară, o răstignire necontenită a lui Hristos. Fiece luptător împotriva lui Hristos şi 
ucigaş al lui Hristos conlucrează metodic şi conştient în această direcţie, în urma lor se târăsc 
binecunoscuţii vânzători şi asasini ai lui Hristos în mantiile lui Iuda. Şi colaborează cu ei! în 
ce fel? în injurii proferate la adresa lui Hristos, în maltratarea lui Hristos, în răstignirea lui 
Hristos, în uciderea lui Hristos, în îndesarea unor nenumărate cununi de spini pe minunatul 
Cap Dumnezeiesc, Care preţuieşte mai mult decât toate lumile luate la un loc, toate 
universurile luate la un loc, decât toate cele văzute şi nevăzute! 

Cuptorul babilonic a fost aprins - acesta-i regimul comunist şi ateist îndreptat contra 
Bisericii Ortodoxe Sârbe. Numai cei tari în credinţa Sfântului Sava (rege al Serbiei) nu vor 
arde în acest nou cuptor babilonic. In prezent, zi şi noapte umblăm prin mijlocul focului. 
Faptul că mai suntem în viaţă ţine doar de milostivirea lui Dumnezeu şi de puterea lui 
Dumnezeu. Iar de jur împrejur se învârtejeşte cea mai ticăloasă minciună universală legiferată 
în educaţia ateistă: „Hristos este un mort", „Hristos n-a existat", „Hristos este o înşelăciune". 
Iată programul de educaţie. Oare aşa ceva poate fi acceptat, oare cu aşa ceva se poate 
colabora? Şi după aceea să te mai consideri creştin? Nu! Noi anunţăm şi declarăm cu tărie: 
aceasta este cea mai groaznică, cea mai neruşinată şi cea mai mârşavă hulă, pe care gura 
omenească a formulat-o vreodată împotriva celei mai perfecte, mai minunate, mai 
încântătoare, mai iubitoare Fiinţe omeneşti de sub Cer, Care a păşit pe planeta denumită 
Pământ. Vom sta lângă El cu toată inima, cu tot sufletul, cu tot cugetul, cu toată puterea 
noastră, şi aceasta - cu preţul oricăror pedepse cu moartea îndreptate asupra noastră de toţi 
luptătorii contra lui Hristos din întreaga lume, nu numai cei ce uneltesc în patria noastră. 

Dictatura ateiştilor luptători contra lui Hristos şi a Iudelor trădători de Hristos - iată 
cine-i vinovat de viaţa noastră mucenicească. Dictatura Iudelor! Există oare ceva mai 
respingător pentru Biserica lui Hristos şi pentru creştinism?... 

Cea mai rudimentară şi mai elementară logică dezvăluie şi dovedeşte: colaborarea 
între ateiştii făţişi, blestemaţii luptători împotriva lui Hristos şi Biserica dreptmăritoare 
a lui Hristos este cu desăvârşire ilogică şi antilogică. Cei ce stăruie în a căuta o astfel de 
colaborare, sau deja colaborează, sau - e îngrozitor s-o spunem! -silesc pe alţii la aşa ceva, îi 
întrebăm prin cuvintele Apostolului: „Ce însoţire are dreptatea cu fărădelegea? Sau ce 
împărtăşire are lumina cu întunericul? Şi ce învoire este oare între Hristos şi Veliar?" (II Cor. 
6, 14-15). 

Nu-1 auziţi oare pe Apostolul purtător de Hristos, care tună: „Dar, chiar dacă noi sau 

un înger din cer v-ar vesti altă Evanghelie, decât aceea pe care v-am vestit-o, să fie anatema!" 
(Gal. 1,8). Sau, în vacarmul dictaturii ateiste, aţi asurzit de tot pentru adevărul şi legământul 
dumnezeiesc: „Nu puteţi să slujiţi lui Dumnezeu şi lui mamona" (Matei 6, 24). 

Nu colaborare ci coexistenţă. „Daţi cezarului cele ce sunt ale cezarului şi lui 
Dumnezeu cele ce sunt ale lui Dumnezeu. " Iată ce fel de coexistenţă a Bisericii şi statului a 
fost stabilită şi prescrisă de Atotştiutorul Domnul nostru şi Mântuitorul Hristos (Matei 22, 21). 
De aceea ea rămâne în veci obligatorie şi nestrămutată pentru Biserică. 

Cezarului - moneda, banii, cu efigia cezarului. 

Lui Dumnezeu? - şi sufletul şi trupul: căci pe trup şi în suflet este întipărit chipul lui 
Dumnezeu. Chipul lui Dumnezeu se află şi pe trup şi în trup, pentru că trupul trăieşte prin 
sufletul asemănător lui Dumnezeu. Deci, şi unul şi altul aparţin lui Dumnezeu - veşniciei, 
vieţii veşnice, Adevărului veşnic, Dreptăţii veşnice, Raţiunii veşnice. Prin urmare, cele ce 
aparţin lui Dumnezeu nu pot fi jertfite de dragul cezarului, şi aici întâietatea îi revine 
totdeauna lui Dumnezeu. 

In Dumnezeu - Omul, în lucrarea şi trupul Lui - Biserica, Dumnezeu totdeauna se află 
pe primul loc, iar omul - pe-al doilea; Dumnezeu totdeauna hotărăşte totul, şi nu omul. 
Acestea sunt atotvaloarea şi măsura a toate în Biserica universală. Iată de ce ea se apleacă 
asupra oricărei probleme „cu frică de Dumnezeu, cu credinţă şi cu dragoste. " 

Biserica apare ca un organism divino-uman, şi abia după aceea - ca organizaţie. Ea 
este trupul Dumnezeului-Om: de aceea, mai întâi se cuvine ca toate să fie cercetate şi 
măsurate de Dumnezeu, apoi de om. Şi niciodată doar de om, şi după „cele omeneşti". Iată de 
ce „trebuie să ascultăm de Dumnezeu mai mult decât de oameni". Când vine timpul, în 
această privinţă trebuie să-i stăm împotrivă chiar şi lui Petru, primului dintre apostoli. Aici 
veşnic rămâne în vigoare apostoleasca metodă şi început al zidirii Bisericii „părutu-s-a 
Duhului Sfânt şi nouă" (Fapte 15, 28): mai întâi Duhul Sfânt, apoi noi - noi după Duhul Sfânt 
şi în Duhul Sfânt şi împreună cu Duhul Sfânt. 

„Daţi cezarului cele ce sunt ale cezarului şi lui Dumnezeu cele ce sunt ale lui 
Dumnezeu" - acesta este principiul coexistenţei dintre Biserică şi stat. Nu colaborare, ci 
coexistenţă între Biserică şi stat. Nu colaborare, cu atât mai mult atunci când „cezarul" 
prigoneşte toate cele ce sunt ale lui Dumnezeu şi nu vrea să ştie nimic din cele ce sunt ale lui 
Dumnezeu, ci ţinteşte doar să nimicească tot ce este al lui Dumnezeu. Aici lipsesc condiţiile 
principale pentru colaborare. Sau coexistenţa egală în drepturi a aşezămintelor, şi a 
persoanelor umane, sau calvarul Bisericii cauzat de către prigonitorii, chinuitorii, cotropitorii, 
care tăgăduiesc şi prigonesc pe Dumnezeu şi cele ale lui Dumnezeu. Iar prin dictatură impun 
pe potrivnicul lui Dumnezeu şi cele potrivnice lui Dumnezeu. In acest caz Biserica şi statul se 
despart, se separă fiecare cu ale sale. Nimeni să nu îndrăznească să se amestece în treburile 
lăuntrice ale Bisericii, să nu se atingă de sfintele şi veşnicele ei îndatoriri şi drepturi 
evanghelice. 

Este limpede că Biserica sub orice regim, chiar şi cel ateist, trebuie să-şi găsească un 
mod de a convieţui (modus vivendi), dar întotdeauna în duhul şi limitele principiului 
evanghelic de convieţuire: „ cezarului cele ce sunt ale cezarului şi lui Dumnezeu cele ce sunt 
ale lui Dumnezeu", şi asta sub controlul suprem al Atot-Evangheliei: „să ascultăm pe 
Dumnezeu mai mult decât pe oameni". Dacă însă acest lucru este cu neputinţă, nu-i rămâne 
Bisericii ca „modus vivendi", decât principiul evanghelic: să pătimească pentru Domnul 
Hristos, să rabde, să sufere, luptând astfel pentru drepturile fundamentale ale credinţei 
conştiinţei şi ale sufletului. 

Minciuna cosmică. Inimile sârbilor din Serbia cerească şi cea pământească s-au 
cutremurat de durere şi de groază, şi încă mai sângerează: feţele sârbilor s-au aprins de ruşine 
şi de groază, şi încă mai ard de ruşine, de când pe pământul sârbesc s-a răspândit minciuna, 
care se răspândeşte în continuare - minciuna cosmică: că în Iugoslavia comunistă Biserica 

Ortodoxă Sârbă este liberă, şi că relaţiile ei cu statul sunt bune, foarte bune, ba chiar 
minunate. Această minciună cosmică a fost împrăştiată pe toată suprafaţa pământului de către 
comunişti şi vârcolacii lor. Iar aceştia tot mai tare, tot mai gălăgios, tot mai neruşinat, tot mai 
obraznic răspândesc fără încetare această minciună şi în răsărit, şi în apus, şi în nord, şi în sud, 
pe pământ şi în cer, aşa, de parcă Iuda a intrat în ei pe de-a-ntregul. 

Insă evenimentele de pe fiecare metru pătrat al pământului nostru vestesc şi strigă 
împotriva acestei minciuni oarbe şi obraznice a lui Iuda. Ele aduc la cunoştinţă plânsul şi 
vaietul şi tristul adevăr tuturor celor ce au urechi să audă: Biserica Ortodoxă Sârbă rămâne 
mereu în mijlocul arenei dictaturii ateiste a lui Diocleţian. 

Participarea activă la acest sistem de mituri şi ficţiuni al regimului ateist, făurit de 
către „partidul de tip nou", înseamnă pângărirea prin închinarea la idoli, deoarece, după cum 
scrie părintele Iustin, „în Iugoslavia comunistă ateismul a devenit realmente religie de stat, 
impusă de către dictatura comunistă prin toate mijloacele cetăţenilor acestei ţări". De aici 
părintele Iustin extrage un nou capitol: 

Renaşterea idolatriei păgâneşti. „A fost inventat un nou zeu suprem, un nou idol 
suprem - statul (comunist). Acestui idol dictatura ateistă cere să i se aducă ca jertfă totul: 
conştiinţa, credinţa, memoria, trupul, cele văzute şi nevăzute. Noul idol suprem, noul zeu 
suprem, noul Zeus s-a înconjurat imediat de noi zei, de noi idoli. 

Aceştia sunt - „ştiinţa" pozitivistă, filozofia materialistă, etica comunistă, estetica 
anarhistă, literatura social-realistă ş.a.m.d. Toţi trebuie să se închine acestor idoli şi să le 
aducă ca jertfă pe sine şi tot ce le aparţine. 

Ce înseamnă asta? Aceasta este pur şi simplu idolatrie vampirică, politeism păgânesc 
vampiric, fetişism vampiric. In locul Unicului şi Singurului Dumnezeu şi Domn Iisus Hristos 
adevărat - o masă de idoli, zeităţi şi zeişori impostori. In aparenţă se forţează să pară ateişti, 
iar în realitate sunt nişte închinători la idoli, nişte politeişti. Ei îşi meşteresc întruna noi idoli, 
incluzându-i în noul lor panteon, în sălbatecul lor ceremonial. Dictatura ateistă, la rândul ei, se 
străduieşte din răsputeri să-1 convingă şi să-1 silească pe fiecare să se închine noilor zei, să le 
aducă jertfe, să menţină „cultul personalităţii". In acest fel, ce se întâmplă: se instalează 
vampirismul modului de gândire păgânesc, a cunoştinţei păgâneşti, a modului de viaţă 
păgânesc. Şi astfel se trece viaţa însăşi „în neiertate slujiri idoleşti" potrivnice lui Dumnezeu 
(1 Petru 4, 3). 

Postfaţă la 
„Biserica şi statul" 

încheind cu aceste cuvinte apostolice extrasele noastre din broşura marelui teolog 
sârb - părintele arhimandrit Iustin Popovici, deducem că şi în zilele noastre societatea suferă 
în continuare de idolatrie cu toate urmările ei multiple şi fatale, şi am văzut cum explică 
părintele Iustin această chestiune referitor la Biserică. 

Sfânta chemare evanghelică de a o rupe cu moştenirea idolatrică şi cu îndreptăţirile 
ei, a răsunat odinioară şi la Atena din gura dumnezeiescului Pavel: „Aşadar, Dumnezeu, 
trecând cu vederea veacurile neştiinţei, vesteşte acum oamenilor ca toţi de pretutindeni să se 
pocăiască, pentru că a hotărât o zi în care va să judece lumea întru dreptate " (Fapte 1 7, 30- 
31). 

Părintele Nicolae Artemov 
Munchen-Moscova 1992 

Din gândirea părintelui Iustin Popovici 
Intre două filozofii 

înhămat la jugul timpului şi spaţiului, omul trage după el universul. încotro anume? 
Spre ce stânci prăpăstioase îl va conduce, spre ce înălţimi de gheată de dincolo de timp şi de 
spaţiu? 

Nu există nimic mai tragic şi nimic mai trist ca neamul omenesc înhămat la jugul 
apăsător al timpului şi al spaţiului. 

A exista şi a vieţui într-o astfel de lume nu constituie un privilegiu. - Nu e aşa? 

Lumea aceasta... Ce este lumea aceasta cu toate chinurile ei, cu toate durerile, 
tragediile şi suferinţele ei? Ce altceva decât un condamnat la moarte fără speranţă? 

Această conştiinţă mult prea rafinată... La ce-mi foloseşte oare? O simţire mult prea 
rafinată... Ce nevoie am de ea? Dar chinul cel mai insuportabil este să te gândeşti la 
absurditatea gândirii. Fiindcă gândirea este culmea absurdităţii. 

Aşa este omul, aşa este şi lumea, atunci când nu le simt în Hristos, când nu le văd în 
Hristos. 

Din această situaţie există o singură ieşire, o singură salvare: învierea lui Hristos şi 
biruinţa pe care ea o aduce asupra morţii în toate lumile. Care este lucrul mai de căpetenie şi 
mai însemnat pentru viaţa omului? - Fără îndoială acela de a da un sens vieţii lui, care a fost 
lipsită de sens din cauza morţii, adică din cauza păcatului. 

Fără Preadulcele Domn Iisus este îngrozitoare şi lipsită de sens chiar şi această 
existenţă pământească efemeră, cu atât mai mult nemurirea infinită şi veşnică. Unde se 
găseşte moartea, acolo nu există bucurie adevărată. Cu alte cuvinte, unde Hristos e absent, 
acolo nu există bucurie adevărată. 

Omul? - O fiinţă introductivă, o fiinţă pregătită pentru veşnicie prin divino-umanizare. 
Omul în Hristos este infinit şi nemuritor, pentru că „a trecut din moarte la viată" (Ioan 5, 24). 



„Condamnaţi" la nemurire 

Oamenii L-au condamnat pe Dumnezeu la moarte; Dumnezeu însă, prin învierea Lui îi 
„condamnă" pe oameni la nemurire. 

Datorită învierii lui Hristos, datorită biruinţei asupra morţii au fost, sunt şi vor fi 
întotdeauna creştini. Toată istoria creştinismului nu este altceva decât istoria unei singure şi 
unice minuni, a minunii învierii lui Hristos, care se continuă neîntrerupt în inimile creştinilor, 
zi de zi, an de an, veac de veac, până la cea de-a Doua Venire. 

Omul se naşte cu adevărat nu atunci când îl aduce pe lume mama lui, ci atunci când 
crede în Mântuitorul Hristos Cel înviat, pentru că atunci el se naşte la viaţa cea nemuritoare şi 
veşnică, în timp ce mama îl naşte pe copil spre moarte, pentru mormânt, învierea lui Hristos 
este mama noastră a tuturor, a tuturor creştinilor, mama celor nemuritori. Prin credinţa în 
învierea Domnului, omul se naşte din nou, se naşte pentru veşnicie. - E cu neputinţă! observă 
scepticul. Iar Domnul Cel înviat răspunde: „Toate sunt cu putinţă celui ce crede" (Marcu 9, 
28). 

In numai patru cuvinte recapitulăm cele patru Evanghelii ale lui Hristos: Hristos a 
înviat! - Adevărat a înviat!... De aceea, prin existenţa Lui omenească Domnul Cel înviat este 
totul în toate, în toate lumile: tot ce este Frumos, Bun, Adevărat, Iubit, Voios, Dumnezeiesc, 
înţelept, Veşnic. El este toată Dragostea noastră, tot Adevărul nostru, toată Bucuria noastră, 
tot Binele nostru, toată Viaţa noastră, Viaţa cea Veşnică, în toate veşniciile şi nesfârşirile 
dumnezeieşti. 

Pentru aceasta, iarăşi şi de multe ori şi de nenumărate ori: Hristos a înviat! 

Misiunea internă a Bisericii noastre: 
Realizarea Ortodoxiei 

Personalitatea veşnic vie a Dumnezeului - Om Hristos este tocmai Biserica. Definiţia 
Bisericii, viaţa Bisericii, scopul ei, spiritul ei, programul ei, metodele ei - toate acestea sunt 
date în minunata Persoană a Dumnezeului - Om Hristos. 

De atunci, minunea Bisericii este aceea de a uni organic şi personal pe toţi credincioşii 
ei cu Persoana lui Hristos. 

Biserica este veşnicia divino-umană întrupată în limitele timpului şi ale spaţiului. Se 
găseşte în lumea aceasta, dar nu este din lumea aceasta (Ioan 18, 36). 

Misiunea Bisericii noastre este să facă din nevoinţe şi virtuţi umane metodele de viaţă 
ale poporului; să ţese din aceste virtuţi divino-umane harice sufletul şi viaţa poporului. 
„Ateismului" cultivat şi antropofagiei poleite a civilizaţiei contemporane trebuie să le opunem 
personalităţi purtătoare de Hristos. Ascetismului civilizatoric în numele omului european 
putred şi desfigurat, în numele ateismului, civilizaţiei, al lui antihrist trebuie să-i opunem 
asceza săvârşită în numele lui Hristos. Pentru aceasta, datoria principală a Bisericii noastre 
este aceea de a crea asceţi purtători de Hristos. Cuvântul care trebuie să se audă înăuntrul ei şi 
astăzi, este: înapoi la asceţii purtători de Hristos, la Sfinţii Părinţi! 

Asceţii sunt singurii misionari ai Ortodoxiei. Ascetismul este singura şcoală misionară 
a Ortodoxiei. Ortodoxia este asceză şi viaţă. Dezvoltarea ascetismului personal şi bisericesc - 
aceasta trebuie să fie misiunea internă a Bisericii noastre în sânul poporului nostru. Parohia 
trebuie să devină un centru ascetic. Dar lucrul acesta nu poate să-1 facă decât un paroh-ascet. 
Rugăciunea şi postul, viaţa bisericească a parohiei, viata liturgică - acestea sunt mijloacele 
principale ale Ortodoxiei prin care poate renaşte lucrarea ei asupra oamenilor. Trebuie să 
renască parohia, comunitatea parohială, dar în iubire de Hristos şi de fraţi. Or, pentru a sluji 
cu smerenie pe Hristos şi pe toţi oamenii cu blândeţe şi umilinţă, cu jertfă şi lepădare de sine, 
trebuie ca slujirea aceasta să fie îmbibată şi să se hrănească din rugăciune şi din viaţa 
liturgică. Acesta este lucrul de temelie, lucrul necesar. Dar toate acestea necesită o condiţie 
prealabilă: ca arhiereii noştri, preoţii noştri şi monahii noştri să fie ei înşişi asceţi, iar pentru 
aceasta: Domnului să ne rugăm! 



Doliu pentru Hristos 
Cultură şi sfinţenie 

In afara sfinţilor nu există învăţători şi pedagogi adevăraţi, nici o cultură adevărată 
fără sfinţenie. Numai sfântul este adevăratul pedagog şi învăţător, numai sfinţenia este 
adevărata lumină. Numai sfinţii sunt cu adevărat luminaţi: în realitate, cultura înseamnă 
luminare, luminare prin sfinţenia în Duhul Sfânt. 

Cultura fără sfinţenie, „luminarea" fără sfinţirea în Duhul Sfânt, acestea le-a inventat 
Europa în idololatria ei umanistă. N-are importanţă dacă această idololatrie se manifestă în 
cultul papei sau în cultul Bibliei, în cultul mecanicii, sau în cultul modei. Adevărata cultură, 
ortodoxă şi evanghelică, luminează pe om cu lumina dumnezeiască şi-1 conduce spre tot ceea 
ce este nemuritor şi veşnic, dumnezeiesc şi sfânt. Acesta este adevărul evanghelic pe care 1-a 
descoperit Domnul şi Dumnezeul nostru Iisus Hristos şi pe care 1-a păstrat Ortodoxia. 
Ascultaţi poporul nostru ortodox, pătrundeţi în sanctuarul sufletului său. 

De la învăţătorii şi pedagogii noştri, poporul nostru cere în primul rând sfinţenia. 
Acolo unde nu o găseşte, el ştie că nu există cultură. 

Mântuirea omului de păcat, rău şi moarte prin Hristos - aceasta este adevărata cultură 
şi luminare a omului. „Domnul este luminarea mea şi Mântuitorul meu" (Psalm 26, 1). 

Separată de sfinţenie, opusă Evangheliei, cultura devine o tragică sforţare zadarnică. 

Lucrul maxim pe care poate să-1 realizeze pentru om o cultură superficială, este acela de a-1 
schimba într-o fiară cu chip de om, instruită, dar sălbatică. 

In vreme ce din adâncul sufletului poporului nostru ortodox se ridică glasul: fără 
sfinţenie nu există cultură şi educaţie; fără sfinţi nu există pedagogi şi învăţători. Nu este 
aceasta Evanghelia? Nu este aceasta Ortodoxia? Şi dacă nu sunt acestea, atunci la ce mai 
avem nevoie de ele? 

Sfinţenia este starea normală a sufletului nostru după chipul lui Dumnezeu; de aceea, 
sfinţenia noastră e voită de Dumnezeu: „Căci aceasta este voinţa lui Dumnezeu: sfinţirea 
noastră" (I Tesaloniceni 4, 3). 

întreaga Evanghelie se rezumă într-o singură poruncă a lui Dumnezeu către noi toţi: 
„Fiţi sfinţi, cum sfânt sunt şi Eu" (I Petru 1, 16). în negrăita Sa condescendenţă, Dumnezeul 
iubirii îi face pe oameni egali cu El: pentru Dumnezeu şi pentru oameni sunt valabile aceeaşi 
Evanghelie, acelaşi har, acelaşi adevăr, aceeaşi dreptate, aceeaşi viaţă, aceeaşi bunătate: „Căci 
Cel ce sfinţeşte şi cei ce se sfinţesc dintr-unul sunt toţi" (Evrei 2, 11). De aceea, calea 
creştinilor este „calea sfinţilor" (Evrei 8, 8). 

Mântuirea constă în sfinţirea omului prin Duhul Sfânt. Scopul vieţii omului pe pământ 
este dobândirea Duhului Sfânt, după cum mărturiseşte şi învaţă insuflat de Dumnezeu, Sfântul 
Serafim de Sarov. Pentru aceasta Duhul Sfânt se numeşte Duhul sfinţeniei, Duhul sfinţirii 
(Romani 1,4). 

împărăţia morţii se întinde cât şi omul; aceasta este soarta lui tragică în lume. Veţi fi 
observat că în univers nimic nu este muritor decât numai omul şi cele din jurul lui. 
Umanismul! Un joc pueril şi zadarnic în angrenajul morii asurzitoare a morţii. 

Prin păcat şi prin moarte omul a transformat lumea aceasta într-o înfricoşătoare 
monstruozitate. 

Lumea este cufundată în întunericul păcatului. Şi în acest întuneric înfricoşător numai 
minunatul nostru Domn a putut să spună despre Sine: „Eu sunt Lumina lumii; cel ce urmează 
Mie nu va umbla întru întuneric şi va avea Lumina Vieţii" (Ioan 8, 12). Fără minunatul Domn 
Iisus, lumea este un întuneric mişunând de fantome. Atunci când îi priviţi cu ochiul lui 
Hristos, oamenii fără Hristos nu vi se par nişte înfricoşătoare fantome? Şi lucrurile nu vi se 
par ca nişte umbre fantastice, din care iese la iveală fiara cea oarbă a morţii? Dacă aveţi 
curajul să priviţi spaima în faţă, veţi simţi acest lucru şi atunci nu vă rămâne altceva decât 
jalea de doliul pentru Hristos. Pentru că umblând fără de Hristos, în acest teatru al umbrelor 
care este lumea, omul „nu ştie încotro merge" (Ioan 12, 35). 

Prin bunăvoinţa Proniei Dumnezeieşti trăim răstigniţi la întretăierea geografică şi 
religioasă a Răsăritului şi Apusului şi, de aceea poate ne găsim adesea într-un impas chinuitor. 
Aţi observat cât de mult sufletului nostru ortodox nu-i corespunde cultura raţionalist- 
scolastică a Europei romano-catolice şi protestante? Lucrul acesta se oglindeşte în chip 
lămurit în rătăcirea ideologică şi etică a celei mai mari părţi a intelectualilor noştri. Aceştia s- 
au înstrăinat de poporul nostru ortodox, de trupul Bisericii Ortodoxe şi de aceea şi-au pierdut 
sensibilitatea şi orientarea ortodoxă în problemele fundamentale ale vieţii şi ale morţii. 
Cultura după modelul „iluminismului" nu poate fi o cultură pentru noi. Sensibilitatea şi 
conştiinţa ortodoxă acceptă şi recunoaşte numai pe sfinţi ca pedagogi şi învăţători şi numai 
sfinţenia ca luminare şi adevărată cultură. 

Omul care caută sincer sensul şi lumina vieţii găseşte întotdeauna o bucurie 
duhovnicească inexprimabilă, ca şi imbolduri spirituale şi orizonturi cât se poate de largi în 
tainica şi sfânta Biserică Ortodoxă. 

(1937) 

Infailibilitatea papală - 
cea mai mare erezie a tuturor timpurilor 

Sunt trei căderi principale în istoria neamului omenesc: cea a lui Adam, cea a lui Iuda 
şi cea a papei. (...) 

Toate umanismele europene, de la cel primitiv, până la cel mai subtil, de la fetişism 
până la papism, se bazează pe credinţa în om, aşa cum este el în starea lui psihofizică empirică 
şi în istoricitatea lui dată. într-adevăr, întreaga substanţă a oricărui umanism este omul - 
homo. Rezumat la esenţa lui, orice umanism nu este altceva decât hominism. Omul este 
valoarea cea mai înaltă, valoarea totală; omul este criteriul cel mai înalt, criteriul total: omul 
este măsura tuturor lucrurilor Acesta este in nuce orice umanism, orice hominism; de aceea în 
ultimă analiză toate umanismele, toate hominismele sunt de origine idolatră, politeistă. Toate 
umanismele europene, de la cele dinainte de Renaştere, la cele ale Renaşterii şi aşa mai 
departe - cele protestante, filozofice, religioase, ştiinţifice, civilizatorice şi politice - au 
urmărit şi urmăresc neîncetat, cu buna ştiinţă sau în neştiinţă, un singur lucru: acela de a 
opune credinţei în Dumnezeul-Om credinţa în om, de a opune Evangheliei Dumnezeului-Om 
evanghelia după om, filozofiei după Dumnezeul-Om filozofia după om, culturii după 
Dumnezeul-Om cultura după om; într-un cuvânt, de a opune vieţii după Dumnezeul-Om viaţa 
după om. Şi aceste lucruri s-au întâmplat timp de veacuri, până când, în secolul trecut, la 
1870, la Conciliul Vatican I, toate acestea s-au recapitulat în dogma infailibilităţii papale. De 
atunci această dogmă a devenit dogma generală a papismului. De aceea, în zilele noastre, a 
Conciliului Vatican II, dogma aceasta a fost discutată în mod strălucitor şi abil, susţinându-se 
intangibilitatea şi neschimbabilitatea ei. Dogma aceasta are o semnificaţie istorică mondială 
pentru întreg destinul Europei, mai ales pentru timpurile apocaliptice în care aceasta a intrat 
deja. Prin dogma aceasta şi-au dobândit idealul şi idolul toate umanismele europene; omul a 
fost declarat divinitate supremă, divinitate universală. Panteonul umanist european şi-a 
dobândit în fine lupiterul său. (...) 

Sinceritatea este limba Adevărului; dogma despre infailibilitatea papală din veacul al 
XlX-lea nu este altceva decât renaşterea idolatriei şi a politeismului. Renaşterea axiologiei şi 
criteriologiei idolatre. Horribile dictu, dar trebuie spus şi aceasta: prin dogma privitoare la 
infailibilitatea papală a fost erijat ca dogmă umanismul idolatru şi în primul rând cel elin 
antic. S-a promovat ca dogmă valoarea universală şi criteriul universal al culturii eline, al 
civilizaţiei, al poeziei, filozofiei, artei, politicii, ştiinţei eline: „Omul este măsura tuturor 
lucrurilor" (Protagoras). Ce sunt toate acestea? Ridicarea la rang de dogmă a idolatriei, în 
acest fel a ajuns să devină dogmă suficienţa omului european, pe care au cultivat-o timp de 
veacuri cu nostalgie umanismele europene. 

Infailibilitatea este o calitate divino-umană naturală şi o funcţie divino-umană naturală 
a Bisericii, ca Trup divino-uman al lui Hristos, al cărui Cap veşnic este Adevărul- 
Atoateadevărul: cel de-al doilea Ipostas al Preasfintei Treimi, Dumnezeul-Om, Domnul Iisus 
Hristos. în realitate prin dogma despre infailibilitatea papei, papa a fost declarat Biserică, şi 
papa-om a luat locul Dumnezeului-Om. Acesta este triumful final al umanismului, dar în 
acelaşi timp şi moartea a doua (Apocalipsa 20, 14; 21, 8) a papismului, iar prin intermediul lui 
şi împreună cu el, şi a oricărui umanism. Insă, după Adevărata Biserică a lui Hristos, care, de 
la arătarea Dumnezeului-Om Hristos, există în lumea noastră pământească ca trup divino- 
uman, dogma despre infailibilitatea papală este nu numai o erezie oarecare, ci o pan-erezie. 
Pentru că nici o erezie nu s-a ridicat atât de radical şi atât de complet împotriva Dumnezeului- 
Om Hristos şi a Bisericii Lui, cum a făcut-o papismul prin dogma despre infailibilitatea papei- 
om. Nu există nici o îndoială: dogma aceasta este erezia ereziilor, o revoltă fără precedent 
împotriva Dumnezeului-Om Hristos. 

De la arianismul lui Arie la arianismul european modern 

Taina răului nu e mai mică decât taina binelui. Cea dintâi este adesea mai atrăgătoare 
decât cea de-a doua. 

Taina răului este deosebit de atrăgătoare; ea încântă pe om până la îndrăgostire şi, în 
marea şi îngrozitoarea lui dragoste, omul se aduce cu entuziasm acesteia ca jertfă de ardere de 
tot. Taina binelui însă este smerită şi blândă, defăimată şi luată în derâdere pe pământ; pentru 
aceasta sunt mai puţini cei îndrăgostiţi de taina binelui şi mult mai mulţi îndrăgostiţi de taina 
răului. Taina binelui ar fi fost condusă demult la groapă, dacă Hristos nu ar fi înviat din 
mormânt şi nu ar fi arătat în Persoana Lui înviată tot farmecul ei minunat şi frumuseţea ei 
atrăgătoare. 

Toată lupta lui Satan împotriva lui Hristos nu are decât un singur scop: acela de a 
dezîntrupa pe Dumnezeul-Om, de a alunga pe Dumnezeu din trupul omenesc, din materie, 
pentru a le stăpâni el întru totul. 

De a arăta că Hristos nu este Dumnezeu, ci un om simplu şi neputincios, îndepărtând 
în felul acesta pe oameni de la credinţa în Hristos, Singurul în stare să-1 învingă pe dumnezeul 
răului. Strategia lui Satan se dezvoltă în chip genial; el luptă împotriva lui Hristos, împotriva 
sfântului Său Trup - Biserica - din toate părţile ei. Satan luptă împotriva lui Hristos prin 
intermediul multor oameni şi foarte diferiţi: prin Irod şi prin Nero, dar, mai îngrozitor decât 
prin Nero, prin Arie. Nero lupta împotriva Bisericii din afară, în timp ce Arie lupta dinăuntru; 
Nero a ucis pe ucenicii lui Hristos, în timp ce Arie a vrut să ucidă pe Hristos însuşi. 

Ideea de bază a lui Arie este aceea că Hristos nu este Dumnezeu, în opera lui 
„Thaleia" el spune textual: „Logosul nu este Dumnezeu adevărat." 

Ce este în realitate arianismul? De unde se trage? - în ce priveşte latura lui metafizică, 
el îşi are rădăcinile în satanism, iar în ce priveşte latura lui psihologică, în raţionalism. 
Arianismul este o încercare de a impune metodele şi mijloacele filozofiei după om, ca metode 
şi mijloace de cunoaştere a lui Hristos şi de cunoaştere a lui Dumnezeu, de a pune mintea 
omenească cea păcătoasă ca măsură a lucrării divino-umane a lui Hristos în har; de a face ca 
legile raţionaliste (categoriile) lui Aristotel să înlocuiască legile creştine ale Duhului Sfânt. 
Teologul Newman are dreptate atunci când zice: „Aristotel era episcopul arienilor". 

Deoarece Arie a voit să dez-dumnezeiască pe Dumnezeul-om, Sfântul Atanasie, 
această gură de-Dumnezeu-insuflată de la Sinodul I Ecumenic, limba cea de foc a Duhului 
Sfânt, a arătat şi a dovedit că Arie este un copil al diavolului şi al iadului. Eroarea 
fundamentală a arienilor este, după Sfântul Atanasie, aceea că tâlcuiesc Sfânta Scriptură 
„după mintea lor proprie", din care motiv nici nu o înţeleg, deoarece, ca să înţeleagă cineva 
cele ale lui Hristos trebuie să aibă „mintea lui Hristos" (I Corinteni 2, 9-16). 

Orice erezie este de la diavolul. Dacă în celelalte erezii a existat ceva diabolic, erezia 
lui Arie este toată de la diavol şi toată în diavolul: „O, erezie ciudată, care te îmbraci toată cu 
diavolul în nelegiuire şi faptă! Erezia cea cu multe capete (a arienilor) care a căzut în 
politeism şi în nebunie nemăsurată". Tăgăduind pe Dumnezeu - Logosul, arienii devin ei 
înşişi „necuvântători" (animale iraţionale). Ei sunt părtaşi la nelegiuirea diavolului, pentru că 
diavolul este părintele lor. Arie săvârşeşte lucrarea lui antihrist pentru aceasta este „înainte- 
mergătorul lui antihrist". Sfântul Atanasie accentuează că arienii „se numără pe ei la un loc cu 
elinii (păgânii)", pentru că „adoră creatura în locul Creatorului" învăţând că Hristos este o 
făptură (creatură). Numai cuvântul „de-o fiinţă" constituie o asigurare împotriva arienilor. 

Arianismul a vrut să înţeleagă pe Dumnezeu în Hristos, să-1 dovedească în chip 
raţional şi, de aceea, s-a poticnit şi a căzut în erezie. Este vorba de o problemă gnoseologică: 
pot fi silogismele logice mijloace pentru adevărata cunoaştere a lui Hristos? - Nu, răspunde 
Duhul Sfânt prin Sfinţii Părinţi ai Sinodului I Ecumenic. Faptul de a pătrunde cu mintea în 
dogma centrală a credinţei înseamnă deja o cădere şi o poticneală, care are drept consecinţă 
erezia. Cum e cu putinţă să fie cuprins Cel necuprins în coaja unei nuci, adică în mintea 

omeneasca? Nu este suficient să invoce cineva Sfânta Scriptură, pentru că şi diavolul o 
invocă; şi, cu cât se găseşte într-o nevoie mai mare, cu atât o invocă mai mult (aşa cum s-a 
întâmplat când a ispitit pe Domnul în pustie - Matei 4, 6) 

Arianismul este un păgânism reînviat, pentru că micşorează pe Dumnezeul - Om 
Hristos, reducându-L la rangul unui semi-zeu. 

Cum ar putea omul, cu mintea lui tridimensională, să măsoare pe Hristos Care este 
infinit din toate punctele de vedere? Prin credinţă cunoaştem, pentru că prin credinţă umblăm, 
prin credinţă trăim (II Corinteni 24, 5-7). Este infinit adevărat cuvântul Sfântului Atanasie că, 
pentru înţelegerea Sfintelor Scripturi şi pentru adevărata cunoaştere a lui Hristos „este nevoie 
de o viaţă frumoasă şi de un suflet curat, precum şi de virtutea cea după Hristos, de un cuget 
curat şi de imitarea vieţii sfinţilor." Tăgăduirea Dumnezeirii lui Hristos şi lipsa de respect faţă 
de fiinţa lui dumnezeiască, Sfântul Atanasie le consideră ca pe nişte blasfemii împotriva 
Duhului Sfânt. 

Arianismul nu a fost înmormântat încă; astăzi el este mai la modă şi mai răspândit 
decât oricând. E răspândit ca un adevărat suflet în trupul Europei contemporane. Dacă priviţi 
la cultura Europei, în adâncul ei veţi găsi ascuns arianismul: toate se rezumă aici la om şi 
numai la om, şi chiar Dumnezeul-om Hristos a fost redus la cadrele unui om. Cu plămada 
arianismului s-a plămădit şi filozofia Europei, ştiinţa ei şi civilizaţia ei şi, în parte, şi religia ei. 
Pretutindeni şi în chip sistematic Hristos este pogorât la starea de simplu om. Opera lui Arie 
se săvârşeşte în mod continuu. „Religia în limitele raţiunii pure" a lui Kant nu este altceva 
decât noua ediţie a arianismului. Protestantismul 1-a depăşit în arianism chiar şi pe Arie. Iar 
papismul cu etica lui este în mare măsură arian. Cine nu cunoaşte abominabilul arianism al 
intelectualilor noştri? 

De unde atâta arianism astăzi? De acolo că omul a devenit astăzi măsura tuturor 
lucrurilor, măsura tuturor fiinţelor şi lucrurilor văzute şi nevăzute. Măsurând după sine însuşi 
toate, omul european respinge tot ceea ce este mai larg decât omul, mai mare decât omul, mai 
infinit decât omul. 

Măsura lui strâmtă îngustează pe Dumnezeul-Om reducându-1 la om. Colivia păcatului 
reduce puterile de zbor ale minţii celei mândre şi aceasta nu mai vede şi nu mai cunoaşte nici 
o realitate mai mare decât ea însăşi. Sinodul I Ecumenic a hotărât o dată pentru totdeauna 
rolul minţii în explicarea Persoanei Dumnezeului- Om Hristos, rolul ei este acela al supunerii, 
în creştinism, credinţa conduce, iar mintea este condusă; cunoaşterea este roadă a credinţei 
care lucrează prin iubire şi e activă în speranţă. 

Relativismul european contemporan e o moştenire a arianismului. Relativismul 
metafizic a dat naştere şi relativismului moral. Cu toate că arianismul se schimbă în exterior 
ca un cameleon, în esenţă el rămâne mereu acelaşi. Dar nici Biserica Ortodoxă nu-şi schimbă 
credinţa ei, nici mijloacele de luptă împotriva arianismului. Aşa cum a învins vechiul 
arianism, tot aşa ea învinge orice arianism, chiar şi arianismul european contemporan. Le 
învinge cu credinţa ei sobornicească, apostolească şi sfântă, cu panoplia Sfinţilor Părinţi cea 
dată de Dumnezeu: sobornicitatea. 

Din cartea „Omul şi Dumnezeul-Om" , 1925 



încotro duce cultura umanistă? 

Care este scopul culturii ortodoxe? A introduce şi a înfăptui în om şi în lumea 
înconjurătoare cât mai mult din cele dumnezeieşti, a-L transpune pe Dumnezeu în om şi lume. 
Iată de ce cultura ortodoxă constituie o continuă slujire a lui Iisus Hristos, o continuă 
liturghisire; omul îi slujeşte lui Dumnezeu prin toată făptura; el inserează în jurul său cele 
dumnezeieşti prin fiecare lucrare a sa, prin tot ce creează; trezeşte tot ce poate fi dumnezeiesc 
în natura înconjurătoare, pentru ca întreaga fire sub ocârmuirea omului să-i slujească lui 
Dumnezeu, şi în acest fel toată făptura participă la liturghisirea de obşte, pentru că omului, 

care-L slujeşte pe Dumnezeu, îi slujeşte natura. 

Scopul culturii divino-umane este de a preface nu numai omul şi omenirea, ci şi 
întreaga natură. 

Cultura divino-umană îl preschimbă pe om din interior, şi prin aceasta îşi manifestă 
influenţa şi asupra stării exterioare; preschimbând sufletul se preschimbă şi trupul, prin 
mijlocirea sufletului. Pentru această cultură trupul este templu al sufletului, care trăieşte, se 
mişcă şi fiinţează prin suflet. Scoateţi sufletul din trup şi ce va rămâne, dacă nu un cadavru în 
descompunere? Omul îndumnezeit transformă înainte de toate sufletul, după aceea şi trupul. 
Sufletul preschimbat primeneşte trupul, modifică materia. 

Scopul culturii divino-umane este acela de a preface nu numai omul şi omenirea, ci 
prin intermediul acestora şi întreaga natură. Dar cum să ne atingem scopul? Doar prin 
mijloace divino-umane: prin virtuţile evanghelice, credinţa şi dragostea, nădejdea şi 
rugăciunea, postul şi smerenia, blândeţea şi compasiunea, iubirea faţă de Dumnezeu şi 
aproapele. Prin aceste virtuţi se zideşte cultura ortodoxă divino-umană. Agonisind aceste 
virtuţi, omul îşi schimbă sufletul său schilodit, îl face frumos; din mohorât devine luminat, din 
păcătos devine sfânt, din întunecat la chip devine asemănător lui Dumnezeu. Iar trupul şi-1 
schimbă în templu în care îşi adăposteşte sufletul său, asemănător lui Dumnezeu. 

In procesul de agonisire a virtuţilor evanghelice omul capătă putere asupra firii sale şi 
asupra naturii din preajma sa. Izgonind păcatul din sine şi din lumea înconjurătoare, omul 
izgoneşte şi forţa pustiitoare, devastatoare, sălbatică; transformând radical şinele său şi lumea, 
domesticeşte natura, şi în sine însuşi, şi în jurul său. Cel mai bun exemplu în această privinţă 
ni-1 oferă sfinţii: sfinţindu-se, înnoindu-se prin strădanii eroice de a dobândi virtuţile 
evanghelice, ei sfinţesc, purifică şi natura dimprejurul lor. Au vieţuit atâţia sfinţi cărora le 
slujeau fiarele sălbatice şi care doar prin prezenţa lor îmblânzeau lei, urşi şi lupi. 
Comportamentul lor faţă de natura înconjurătoare era unul de rugăciune, blând, duios, milos, 
primitor, şi nu aspru, potrivnic sau sălbatic. 

Cultura ortodoxă se zideşte nu printr-o insistenţă mecanică, silnică, din afară, ci printr- 
o însuşire individuală, benevolă, lăuntrică a Domnului Iisus Hristos; printr-o permanentă 
exersare a virtuţilor creştineşti se zideşte împărăţia lui Dumnezeu pe pământ, deoarece 
împărăţia lui Dumnezeu nu vine pe căi văzute, ci pe căi lăuntrice, duhovniceşti, nevăzute şi 
tainice. Mântuitorul spune: „împărăţia lui Dumnezeu nu va veni în chip văzut. Şi nici nu vor 
zice: Iat-o aici sau acolo. Căci împărăţia lui Dumnezeu este înăuntrul vostru" (Luca 17, 20- 
21). Aceasta sălăşluieşte înăuntrul sufletului zidit de Dumnezeu şi asemănător lui Dumnezeu, 
sfinţită de Duhul Sfânt, fiindcă „împărăţia lui Dumnezeu nu este mâncare şi băutură, ci 
dreptate şi pace şi bucurie în Duhul Sfânt" (Rom. 14, 17). Deci, în Duhul Sfânt şi nu în duhul 
omenesc. Ea se poate afla în duhul omenesc în măsura în care omul se va umple de Duhul 
Sfânt cu ajutorul virtuţilor evanghelice. Iată de ce prima şi cea mai mare dintre poruncile 
culturii ortodoxe este următoarea: „Căutaţi mai întâi împărăţia lui Dumnezeu şi dreptatea Lui, 
iar toate celelalte se vor adăuga vouă" (Matei 6, 33), adică se vor adăuga vouă toate cele 
trebuincioase menţinerii vieţii trupului: hrana, îmbrăcămintea, locuinţa (Matei 6, 25-32). 
Toate acestea nu sunt decât un adaos al împărăţiei lui Dumnezeu. Cultura apuseană însă caută, 
înainte de toate, anume acest adaos. In aceasta constă păgânătatea ei, fiindcă, după cuvintele 
Mântuitorului, păgânii caută în primul rând acest adaos. Aici stă toată tragedia ei, deoarece şi- 
a secătuit sufletul prin grija excesivă pentru obiecte. Domnul însă, Carele nu greşeşte, a spus 
odată pentru totdeauna: „Nu vă îngrijiţi pentru sufletul vostru ce veţi mânca, nici pentru trupul 
vostru cu ce vă veţi îmbrăca... Că după toate acestea se străduiesc neamurile păgâneşti; ştie 
doar Tatăl vostru Ceresc că aveţi nevoie de ele. Căutaţi mai întâi împărăţia lui Dumnezeu şi 
dreptatea Lui şi toate acestea se vor adăuga vouă" (Matei 6, 25; 32-33; Luca 12, 22-31). 

Volumul necesităţilor pe care omul modern le izvodeşte cu patimă este uriaş. Pentru 
satisfacerea acestor necesităţi absurde, fără rost, oamenii au prefăcut minunata, dumnezeiasca 
noastră planetă într-un abator. Insă Iubitorul de oameni Dumnezeu demult ne-a descoperit că 
„un lucru este de trebuinţă" fiecărui om şi întregii omeniri, şi care anume? Dumnezeu-Omul 

risus Hristos şi tot ce aduce El cu Sine: dumnezeiescul adevăr, dumnezeiasca bunătate, 
dumnezeiasca sfinţenie, dumnezeiasca nemurire şi veşnicie, toate celelalte desăvârşiri 
dumnezeieşti. Iată care lucru este de trebuinţă omului şi omenirii, iar toate celelalte cerinţe 
omeneşti, în comparaţie, par atât de neînsemnate încât devin aproape de prisos (Luca 10, 42). 

Omul poate să-şi prelungească viaţa lui în viata cea veşnică doar prin unitatea organică 
şi duhovnicească cu Dumnezeu-Omul Hristos. 

Atunci când omul gândeşte serios, evangheliceşte, asupra tainei vieţii sale şi a celei 
înconjurătoare, în cele din urmă ajunge la concluzia că cea mai urgentă necesitate este a 
renunţa la orice necesitate şi a merge cu hotărâre după Domnul Iisus Hristos şi de a se uni cu 
El prin săvârşirea de fapte evanghelice. Dacă nu face acest lucru, omul rămâne duhovniceşte 
sterp, lipsit de sens, lipsit de viaţă; sufletul său se scorojeşte, se macină, se distruge şi încetul 
cu încetul piere, până când, în sfârşit, dispare definitiv, fără urmă. Dumnezeiasca gură a lui 
Hristos a rostit: „Rămâneţi în Mine şi Eu în voi. Precum mlădiţa nu poate să aducă roadă de la 
sine, dacă nu rămâne în vită, tot aşa nici voi, dacă nu rămâneţi în Mine. Eu sunt viţa, voi 
sunteţi mlădiţele. Cel ce rămâne în Mine şi Eu în el, acela aduce roadă multă, căci fără Mine 
nu puteţi face nimic. Dacă cineva nu rămâne în Mine se aruncă afară ca mlădiţa şi se usucă; şi 
se adună şi se aruncă în foc şi arde" (Ioan 15, 4-6). 

Doar prin unitatea organică şi duhovnicească cu Dumnezeu-Omul Hristos poate omul 
să-şi prelungească viaţa lui şi viaţa cea veşnică şi fiinţa lui în fiinţa cea veşnică. Omul culturii 
divino-umane nu este niciodată singur: când gândeşte, prin Hristos gândeşte, când lucrează, 
cu Hristos lucrează, când simte, prin Hristos simte. Intr-un cuvânt, el neîncetat vieţuieşte în 
Hristos Dumnezeu, pentru că ce este omul fără Dumnezeu? La început jumătate de om, iar la 
sfârşit neom. Doar în Dumnezeu-Omul poate să-şi afle omul plinătatea şi desăvârşirea fiinţei 
sale, Arhetipul său, infinitatea şi veşnicia sa, absoluta sa valoare. Domnul Iisus Hristos 
singurul dintre oameni şi dintre toate fiinţele, a proclamat sufletul omenesc drept cel mai 
preţios lucru al tuturor lumilor de sus şi de jos. „Deci nu vă temeţi de ei, căci nimic nu este 
acoperit care să nu iasă la iveală şi nimic ascuns care să nu ajungă cunoscut" (Matei 10, 26). 

Toţi aştrii şi toate planetele nu valorează atât cât un suflet. Dacă omul îşi va cheltui 
sufletul lui în păcate şi vicii, nu-1 va putea răscumpăra chiar dacă ar deveni stăpânul tuturor 
constelaţiilor. Deci omului nu-i rămâne decât o scăpare: Dumnezeu-Omul, singurul Care 
dăruieşte nemurire sufletului omenesc. Dar, cum prin obiecte sufletul nu se izbăveşte de 
moarte, ci se robeşte, doar Dumnezeu-Omul poate să-1 izbăvească pe om de tirania lucrurilor. 
Asupra omului hristic lucrurile nu mai au nici o putere, în schimb el are putere asupra lor. El 
stabileşte adevărata valoare a tuturor lucrurilor, întrucât le evaluează aşa cum a făcut-o 
Hristos. Şi fiindcă potrivit Evangheliei lui Hristos sufletul omenesc are o valoare infinit mai 
mare decât toate făpturile şi toate lucrurile din lume, cultura ortodoxă alcătuieşte mai întâi de 
toate cultura sufletului. 

Omul este mare numai prin Dumnezeu - iată deviza culturii divino-umane. Omul fără 
Dumnezeu nu este decât şaptezeci de kilograme de lut însângerat, un coşciug înainte de 
coşciug. Omul european a condamnat la moarte şi pe Dumnezeu şi sufletul, însă prin aceasta 
nu cumva s-a condamnat pe sine însuşi la moarte, după care nu există înviere? Adânciţi-vă 
nepărtinitor în miezul filosofiei europene, a ştiinţei, politicii, culturii, civilizaţiei europene, şi 
veţi vedea cum acestea L-au asasinat pe Dumnezeu şi nemurirea sufletului în omul european. 
Iar dacă vom medita serios la tragedia istoriei umane, se poate observa că asasinarea lui 
Dumnezeu sfârşeşte totdeauna prin sinucidere. Amintiţi-vă de Iuda, care la început 1-a ucis pe 
Dumnezeu, iar după aceea s-a autodistrus, şi aceasta pare a fi o lege inevitabilă în istoria 
planetei noastre. 

Edificiul culturii europene, ridicat fără Hristos, se va dărâma, şi se va dărâma foarte 
repede - prevestea cu perspicacitate Dostoievski cu un secol în urmă. Sub ochii noştri se 
împlinesc acum prezicerile proorocilor slavi. Au trecut zece secole de când se zideşte turnul 
Babei european, şi iată tabloul tragic ce ni se înfăţişează: s-a ridicat un uriaş - zero! Un 
vălmăşag total a cuprins lumea: nu se mai înţelege om cu om, suflet cu suflet, popor cu popor. 

Omul se răzvrăteşte contra omului, împărăţia contra împărăţiei, şi chiar un continent asupra 
altui continent. 

Omul european a atins ultimul pisc, ameţitor şi definitiv, în vârful turnului său 
babilonic îl aşează pe supraom, intenţionând să încununeze edificiul cu el. Supraomul însă îşi 
pierdu minţile chiar în apropierea vârfului şi căzu din turn, iar în urma lui turnul începu să se 
clatine şi să se mineze prin războaie şi revoluţii Homo europaeicus trebuia să devină 
sinucigaş. „Wille zur Macht" (dorinţa puterii) s-a prefăcut în „Wille zur Nacht" (dorinţa 
nopţii, a întunericului). Noaptea, o noapte grea, s-a lăsat asupra Europei. Se prăbuşesc idolii 
Europei şi nu departe este ziua când nu va mai rămâne piatra pe piatră din cultura europeană, 
ziditoare de cetăţi şi distrugătoare de suflete, divinizând creaturile şi respingându-L pe 
Creator... 

Gânditorul rus Hertzen, îndrăgostit de Europa, a locuit multă vreme acolo, dar spre 
sfârşitul vieţii, cu un secol în urmă, scria: „îndeajuns am cercetat organismul cariat al Europei; 
în toate straturile, pretutindeni am văzut semnele morţii... Europa se apropie de o catastrofă 
groaznică... Revoluţiile politice se prăbuşesc sub greutatea neputinţelor sale; ele au făurit 
proiecte grandioase, însă nu şi-au îndeplinit sarcina, au distrus credinţa, Insă n-au asigurat 
libertatea; au aprins în inimi dorinţe, cărora nu le-a fost dat să se împlinească... Eu primul mă 
înfior şi mă cutremur în faţa întunericului ce se lasă... 

Adio, lume muribundă! Adio. Europa! 

Cerul e deşert, nu mai există acolo Dumnezeu; pământul e deşert, nu mai găsim suflet 
nemuritor pe pământ. Cultura europeană şi-a transformat robii în cadavre, devenind un 
gigantic cimitir. „Vreau să plec în Europa, spunea Dostoievski, dar ştiu că mă voi duce într-un 
cimitir". 

Până-n primul război mondial pieirea Europei era presimţită doar de câţiva 
melancolici clarvăzători slavi. După război au observat şi au presimţit pieirea şi unii dintre 
europeni. Cel mai cutezător şi onest dintre aceştia a fost, fără îndoială, Schengler, cel care a 
zguduit lumea prin cartea sa „ Untergang des Abendlandes" . 

In această carte el demonstrează prin toate mijloacele puse la dispoziţie de ştiinţa, 
filosofia, politica, tehnica, arta şi religia Europei că Occidentul piere. De la primul război 
mondial încoace, Europa se află în agonie. Cultura occidentală sau faustică, care, după 
Schengler, a început în secolul al X-lea, actualmente piere şi se descompune, ca să dispară de 
tot la sfârşitul sec. XX (în zilele noastre, se pare că acest proces s-a accelerat). După cultura 
europeană, cugeta Schengler, vine timpul culturii lui Dostoievski, culturii Ortodoxiei. 

Cu fiece nouă descoperire culturală omul european devine tot mai rigid, pierind treptat 
Iubirea de sine a civilizaţiei europene - iată mormântul din care nu doreşte şi de aceea nu 
poate să învie; iubirea pentru intelectul său - iată patima fatală ce pustieşte omenirea 
europeană. Unica scăpare este Hristos, ne spune Gogol. Dar lumea în care „sunt presărate 
milioane de obiecte sclipitoare, dispersând gândurile omului în toate direcţiile, nu are putere 
să se întâlnească nemijlocit cu Hristos" 

Tipul omului european a capitulat în faţa problemei celei mai de seamă a vieţii. 
Dumnezeu-Omul le-a rezolvat pe toate fără excepţie. Omul european a rezolvat problema 
vieţii prin nihilism; Dumnezeu-Omul prin viaţa veşnică. Pentru omul european, de factură 
darwinistă şi faustică, ţinta principală în viaţă este autoconservarea, pentru omul hristic - 
jertfirea de sine. 

Primul declară: jertfeşte-i pe ceilalţi pentru tine!, al doilea - jertfeşte-te singur pentru 
alţii! Omul european n-a reuşit să rezolve nefericita temă a morţii; Dumnezeu-Omul a 
rezolvat-o prin înviere. 

Fără îndoială, principiile culturii şi civilizaţiei europene sunt în esenţă potrivnice lui 
Dumnezeu. Tipul de om european s-a format timp îndelungat până când 1-a înlocuit pe 
Dumnezeu-Omul Hristos prin filosofia sa şi prin ştiinţă, politică şi tehnologie, religie şi etică. 
Europa 1-a folosit pe Hristos doar ca o punte între barbaria incultă şi barbaria culturală - adică 
între barbaria neiscusită şi barbaria iscusită (Episcopul Nicolae Velimirovici). 

Concluziile mele asupra culturii europene par catastrofale. Să nu vă mire însă acest 
lucru, deoarece este vorba despre cea mai catastrofală perioadă a istoriei umane, despre 
apocalipsa Europei, cu trupul şi duhul sfâşiate de orori, în Europa, după cum vedem, se află 
stocate conflicte şi contradicţii vulcanice, care, în cazul când nu vor fi înlăturate, pot declanşa 
colapsul total al culturii europene. 

„Biserica Ortodoxă şi ecumenismul" , Moscova, 1997 



Sinod Ecumenic... sau adunarea necredincioşilor 

Referitor la convocarea aşa-zisului Mare Sinod al Bisericii Ortodoxe arhimandritul 
Iustin (Popovici), duhovnicul mănăstirii Celie-Valievo (Serbia), a trimis următoarea 
scrisoare Sinodului Arhieresc al Bisericii Ortodoxe Sârbe. In prezent, la cele mai înalte foruri 
reprezentanţii aşa-numitei Ortodoxii oficiale fac iarăşi declaraţii asupra necesităţii 
convocării unui nou Sinod Ecumenic, anunţând şi termenii convocării acestuia, în legătură cu 
aceasta scrisoarea reprodusă mai jos devine iarăşi actuală. 

La Chambesy, lângă Geneva, recent a avut loc „întâia conferinţă presinodală" (21-28 
noiembrie 1976). 

Luând cunoştinţă de protocoalele şi hotărârile acestei conferinţe, publicate de 
Secretariatul însărcinat cu pregătirea sfântului şi Marelui Sinod al Bisericii Ortodoxe la 
Geneva, am resimţit o necesitate evanghelică imperioasă, izvorâtă din conştiinţa mea de 
mădular al Sfintei Biserici Ortodoxe Soborniceşti, deşi nu sunt decât un umil slujitor al ei. Iată 
de ce mă adresez cu următoarea petiţie către sfântul Sinod Arhieresc al Bisericii Sârbe, pentru 
a înfăţişa dezolantele mele opinii, amarele mele constatări, cât şi neliniştea privitoare la 
pregătirea viitorului Sinod. Rog pe Sanctitatea Voastră şi Preasfintiţii Arhierei să mă asculte 
cu toată râvna evanghelică şi să cerceteze acest strigăt al unei conştiinţe pravoslavnice, care, 
slavă Domnului, în zilele noastre nu e singurul şi nici răzleţ în lumea ortodoxă, atunci când 
vine vorba de Sinod. 

1. Din protocoalele şi hotărârile aşa-numitei „Prime conferinţe ortodoxe pre sinodale " , 
întrunită nu se ştie de ce la Geneva, unde cu greu pot fi adunate câteva sute de credincioşi 
ortodocşi, se observă că aceasta a pregătit şi a stabilit deja noul catalog tematic al viitorului 
„Mare Sinod" al Bisericii Ortodoxe. Această conferinţă n-a fost una din aşa-numitele 
Conferinţe pan-ortodoxe, ca cea din Rodos şi cele ce au urmat; n-a fost nici sinodul 
premergător, despre care s-a tot discutat până în prezent, ci întâia conferinţă presinodală, care 
a inaugurat faza pregătirii nemijlocite a convocării Sinodului ecumenic. De altfel, conferinţa 
nu şi-a început lucrările, reieşind din catalogul tematic din Rodos, 1961 şi prelucrat până în 
1971, ci 1-a revizuit pe acesta, înaintând noul său catalog tematic pentru Sinod. După cum se 
vede însă, acest catalog nu a fost definitivat, şi urmează a fi modificat şi completat mai 
departe. 

Conferinţa deasemeni a reexaminat metodologia elaborării catalogului adoptată până 
acum, cât şi a definitivării tematicii pentru Sinod, prescurtând întregul „proces" din cauza 
celor ce se grăbesc să convoace Sinodul cât mai repede. Deoarece, conform declaraţiei 
mitropolitului Meliton, preşedintele acestei conferinţe, Patriarhia Constantinopolului şi mulţi 
alţii „se grăbesc să convoace" şi să conducă viitorul Sinod. Pe lângă aceasta, după spusele lui 
Meliton: „Sinodul va fi de «scurtă durată» şi se va ocupa de «un număr limitat de întrebări»"; 
„Sinodul trebuie să studieze chestiunile arzătoare ce împiedică un şir de structuri ale 
Bisericilor locale să funcţioneze ca o singură Biserică Ortodoxă..." {„Protocoale... "; pag. 55). 
Toată această febrilă activitate ne obligă să ne punem întrebarea: ce vor să însemne aceste 
proiecte? De ce atâta grabă şi, în sfârşit, unde-o să ajungem? 

2. Chestiunea pregătirii şi convocării unui nou Sinod ecumenic al Bisericii Ortodoxe 
nu este de dată recentă, nefiind nici ultima încercare de acest gen în secolul nostru de istorie 
bisericească. Ea fusese propusă pe când trăia încă nefericitul patriarh al Constantinopolului 
Meletie (Metaxakis), cunoscutul modernist şi reformator , cel care a provocat schisma în 
Ortodoxie, la aşa-zisul Congres pan-ortodox de la Constantinopol, în 1923. (Pe atunci s-a 
propus ca Sinodul să se întrunească în oraşul Niş, în 1925; însă, pentru că Niş „nu se află pe 
teritoriul Patriarhiei Ecumenice", Sinodul n-a mai avut loc. In genere, după cum se vede, 
Constantinopolul şi-a însuşit monopolul a tot ceea ce poartă numele de „pan-ortodox": 
„congrese", „conferinţe", „presinoade" şi „soboare"). Mai târziu, în 1930, la mănăstirea 
Vatopedu s-a reunit aşa-zisa „Comisie pregătitoare a Bisericilor Ortodoxe". Aceasta a 
statornicit „catalogul tematic al viitorului presinod ortodox", care ar duce în viitor la 
întrunirea Sinodului ecumenic. 

După cel de-al H-lea război mondial a venit rândul patriarhului Athenagoras^ al 
Constantinopolului cu ale sale consfătuiri ortodoxe de la Rodos (din nou exclusiv pe teritoriul 
Patriarhiei Constantinopolului). 

Prima dintre ele, în 1961, a reînnoit pregătirea „Sinodului pan-ortodox" prin întrunirea 
premergătoare a „Presinodului" şi confirmarea „catalogului tematic" pregătit anterior de 
Patriarhul Constantinopolului: opt mari capitole, peste 40 de teme principale şi încă de două 
ori pe-atâtea paragrafe şi subparagrafe. Acest catalog a fost pregătit în prealabil de comisia 
teologilor de la Constantinopol şi aprobat de Sinodul de la Constantinopol, după cum reiese 
din protocolul 1 al întrunirii de la Rodos, publicat de Patriarhia Ecumenică în limba greacă, în 
1967. 

După cea de-a 2-a şi a 3-a Conferinţă de la Rodos (1963 şi 1964), în 1966 a avut loc 
Conferinţa de la Belgrad. Iniţial intitulată „a 4-a conferinţă pan-ortodoxă" (despre aceasta ne 
relatează prof. Karmiris în voi. 2 de „însemnări simbolice şi dogmatice"), apoi redusă de către 
Patriarhia Constantinopolului la treapta de Comisie inter-ortodoxă, în timp ce următoarea 
conferinţă reunită pe „teritoriul Constantinopolului (la Centrul ortodox al Patriarhiei 
Ecumenice de la Chambesy-Geneva), în 1968, a fost proclamată ca „cea de-a 4-a Conferinţă 
pan-ortodoxă", nerăbdătorii săi organizatori s-au grăbit , pare-se, să scurteze calea până la 
Sinod, fiindcă din voluminosul catalog de la Rodos (deşi tot opera lor) ei au extras doar 
primele şase teme", stabilind o nouă procedură de lucru. Concomitent a fost creată o nouă 
instituţie: Comisia de pregătire inter-ortodoxă, aceasta fiind necesară pentru a coordona 
munca asupra temelor. După aceea, a fost fabricat un Secretariat pentru pregătirea Sinodului, 
în frunte cu un episcop de la Constantinopol, având reşedinţa în sus-numitul centru de la 
Geneva, pe când cererile de primire ale altor membri ortodocşi în Secretariat au fost respinse. 
La dorinţa Constantinopolului, Comisia pregătitoare şi Secretariatul au ţinut o şedinţă în 
acelaşi centru de la Geneva, în iunie 1971 în timpul şedinţei au fost revăzute şi aprobate 
referatele propuse după cele şase teme alese, ulterior tipărite în mai multe limbi străine. 
Aceste referate, ca şi lucrările anterioare pregătite în vederea Sinodului, au fost supuse unor 
critici acerbe ale teologilor ortodocşi 

Critica teologilor ortodocşi, printre care se află şi „Propunerea..." mea, sprijinită de 
numeroşi teologi ortodocşi şi publicată în diverse periodice din străinătate, după cât se pare a 
dus la amânarea hotărârii Comisiei pregătitoare de la Geneva de a organiza la Geneva în 1972 
întâia conferinţă presinodală în scopul revizuirii catalogului de la Rodos. 

In sfârşit, întâia conferinţă presinodală s-a ţinut în noiembrie 1976, desigur pe acelaşi 
„teritoriu" constantinopolitan, la sus-pomenitul centru de la Chambesy, de lângă Geneva. 
După cum se vede din protocoalele şi hotărârile date publicităţii, studiate de mine, această 
conferinţă a revăzut catalogul de la Rodos, astfel că delegaţiile participante prin intermediul 
comisiilor lor au selecţionat doar 10 teme pentru Sinod (între care doar trei teme din cele şase 



1 Recunoscut mason şi prieten al anglicanilor, cu banii cărora a cumpărat scaunul de patriarh al 

Constantinopolului. 

3 Şi acesta a fost dovedit ca mason. 

de la început!), în timp ce aproximativ 30 de teme ce nu fuseseră votate în unanimitate, au fost 
puse la dispoziţia „unor Biserici pentru a fi studiate suplimentar", ca, de pildă, „problematica 
Bisericii Ortodoxe" (străină, de fapt, Ortodoxiei). 

In viitor aceste teme ar putea să devină „obiectul încercării ortodoxe" şi, după toate 
probabilităţile, ar urma să fie incluse în catalog. Cum am mai spus, această conferinţă a 
modificat atât „procesul" cât şi „metodologia" pregătirii temelor şi a Sinodului, care, repet, 
conform afirmaţiilor organizatorilor, ar trebui să aibă loc şi să se încheie „cât mai repede". 
Din cele menţionate reiese clar că această Primă conferinţă presinodală în esenţă n-a adus 
nimic nou şi n-a produs de fapt nimic, doar că a mai condus nişte suflete şi conştiinţe 
pravoslavnice în noile labirinturi ale unor ambiţii, din pricina cărora s-a şi propus pregătirea 
Sinodului Ecumenic încă din 1923. 

3. întreaga discuţie actuală în jurul tematicii viitorului Sinod, nehotărârea şi 
modificările în procesul de pregătire, caracterizarea şi catalogarea artificială, alte şi alte 
retuşuri şi „redactări", unei adevărate conştiinţe ortodoxe îi demonstrează cu prisosinţă un 
singur lucru: că în momentul de faţă nu există nici o temă serioasă şi urgentă pentru a chema 
un Sinod ecumenic al Bisericii Ortodoxe. Chiar dacă şi există o temă ce merită să fie obiectul 
întrunirii şi promovării Sinodului ecumenic, tema aceasta rămâne necunoscută actualilor 
iniţiatori, organizatori şi redactori ale tuturor sus-pomenitelor conferinţe cu ale lor foste şi 
actuale cataloage. Dacă n-ar fi fost anume aşa, atunci cum se explică faptul că din perioada 
Adunării de la Constantinopol, în 1923, trecând prin cea de la Rodos, în 1961, şi până la 
Conferinţa de la Geneva, în 1976, s-a tot modificat tematica şi problematica viitorului Sinod: 
s-a schimbat numărul, ordinea, conţinutul nu însă şi criteriile „catalogului tematic", care ar fi 
trebuit să devină obiectul muncii unui atât de măreţ şi unic proiect bisericesc, cum a fost 
dintotdeauna şi cum ar trebui să fie orice sfânt Sinod ecumenic al Bisericii Ortodoxe? In 
realitate, toate acestea semnalează şi evidenţiază nu numai cea mai banală discontinuitate, ci 
şi o vădită incapabilitate şi neînţelegere a Ortodoxiei din partea celor ce în prezent (în această 
situaţie şi în acest mod) se sforţează să le impună Bisericilor Ortodoxe „Sinodul" lor, o 
necunoştinţă şi incapacitate de a simţi şi a conştientiza tot ce-a însemnat şi ce înseamnă un 
adevărat Sinod ecumenic pentru Biserica Ortodoxă şi pentru plenitudinea credincioşi lor ei 
întru Hristos. Deoarece, dacă ei ar fi simţit şi ar fi conştientizat acest lucru, în cazul acesta ei 
ar fi aflat, în primul rând, că în istoria şi viaţa Bisericii Ortodoxe niciodată, nici un Sinod, cu 
atât mai mult o iniţiativă, un început atât de purtător de duh şi plin de har, cum este un Sinod 
ecumenic, nu s-a reunit forţat, cu teme inventate anume pentru lucrările şi întrunirile sale; că 
nicicând nu s-au ţinut atâtea şedinţe, consfătuiri, congrese, presinoade şi alte adunări 
prefabricate, chemate voit, total necunoscute şi străine tradiţiei soborniceşti pravoslavnice, 
împrumutate în fapt de la organizaţiile occidentale străine de Biserica lui Hristos. 

Realitatea istorică este cât se poate de evidentă: sfintele Sinoade ale Sfinţilor Părinţi 
convocate de Dumnezeu au avut totdeauna în faţa lor una, sau, cel mult, două-trei întrebări, 
impuse lor obligatoriu de către marile erezii şi schisme ce sfâşiau Biserica şi ameninţau în 
mod serios lucrarea de mântuire a sufletelor omeneşti şi salvarea dreptslăvitorului popor al lui 
Dumnezeu. Iată de ce Sinoadele ecumenice au avut întotdeauna un caracter hristologic, 
soteriologic, ecleziologic, tema lor centrală - unica temă şi cea mai de seamă bunavestire fiind 
totdeauna Dumnezeu-Omul Iisus Hristos şi mântuirea noastră în El - îndumnezeirea noastră în 
El. Da, da, da: El-Unul-Născut şi De-o-fiinţă Fiu al lui Dumnezeu întrupat, El - deplin în 
trupul Bisericii, El - Capul veşnic al trupului Bisericii de dragul mântuirii şi îndumnezeirii 
omului, El - deplin în Biserică prin harul Sfântului Duh şi prin dreapta credinţă în El, credinţa 
ortodoxă. 

Aceasta este adevărata tematică ortodoxă, apostolică şi patristică, nemuritoarea 
tematică a Bisericii Dumnezeului-Om în toate vremurile trecute, prezente şi viitoare. Aceasta 
e singura temă care poate fi obiectul presupusului viitor Sinod ecumenic ortodox al Bisericii, 
şi nu acel „catalog tematic" scolastic şi protestant, care nu are nici o legătură esenţială cu 

practica duhovnicească şi cu viaţa duhovnicească a multisecularei Ortodoxii apostoliceşti şi 
nu reprezintă decât un şir de teoreme umanitare seci. Veşnica sobornicitate a Bisericii 
Ortodoxe şi a tuturor Sinoadelor sale ecumenice constă în atotcuprinzătoarea Persoană a 
Dumnezeului- Om, Domnul Hristos. Cu această centrală, atotcuprinzătoare, sobornicească şi 
pravoslavnică temă şi realitate, cu această unică taină şi realitate divino-umană, pe care se 
zideşte şi se sprijină Biserica Ortodoxă a lui Hristos, şi ale sale Sinoade ecumenice, şi întreaga 
sa realitate istorică, se cuvine şi astăzi a ieşi înaintea cerului şi a pământului şi nicidecum cu 
temele umaniste, scolastice şi protestante, cu care se prezintă delegaţii şi delegaţiile bisericeşti 
moscovite sau constantinopolitane, comportându-se în acest moment istoric, aprig şi critic, ca 
nişte „căpetenii şi reprezentanţi" ai Bisericii Ortodoxe în întreaga lume. 

4. In protocoalele ultimei „Conferinţe presinodale" de la Geneva, cât şi în alte cazuri 
asemănătoare din trecut, se observă limpede că, „delegaţiile bisericeşti" moscovite şi constan- 
tinopolitane nu se deosebesc aproape cu nimic una de alta în privinţa problematicii şi temelor 
propuse ca obiect al lucrărilor viitorului Sinod. Ei au aceleaşi teme, aproape acelaşi limbaj, 
acelaşi duh, ambiţii asemănătoare. Şi nu-i de mirare, căci în definitiv pe cine „reprezintă" ei în 
momentul actual, care Biserică şi care popor al lui Dumnezeu? Ierarhia constantinopolitană 
aproape la fiecare întrunire pan-ortodoxă se compune în primul rând din mitropoliţi şi 
episcopi titulari: din păstori fără turmă şi fără o responsabilitate pastorală concretă înaintea lui 
Dumnezeu şi a turmei lor active. Pe cine reprezintă ea şi pe cine va reprezenta la viitorul 
Sinod? Printre reprezentanţii oficiali ai Patriarhiei de la Constantinopol nu găseşti nici un 
ierarh din insulele greceşti, unde vieţuieşte statornic turma ortodoxă, nu găseşti ierarhi greci 
eparhiali din Europa şi America, nemaivorbind de ceilalţi episcopi ortodocşi: ruşi, americani, 
japonezi, africani, care se află în fruntea unor numeroase turme ortodoxe, nici de renumiţii 
teologi ortodocşi. Pe de altă parte, oare delegaţia Patriarhiei moscovite este cu adevărat 
reprezentanta sfintei şi măreţei Biserici Ruse martire şi a milioanelor sale de mărturisitori şi 
mucenici ştiuţi numai de Domnul? 

Judecând după ceea ce declară şi ce protejează aceste „delegaţii" după ce traversează 
frontierele Uniunii Sovietice, ele nu par nicidecum a fi purtătoarele şi manifestarea 
adevăratului duh şi crez al Bisericii Pravoslavnice Ruse şi al fidelei sale turme pravoslavnice, 
întrucât de cele mai multe ori aceste „delegaţii" pun cele ale cezarului mai presus de cele ale 
lui Dumnezeu. 

Există însă cuvântul Scripturii şi porunca: „Trebuie să ascultăm pe Dumnezeu mai 
mult decât pe oameni" (Fapte 5, 29). 

Dar, este ea oare corectă şi ortodoxă această reprezentanţă a Bisericilor Ortodoxe de la 
diverse adunări panortodoxe de la Rodos şi Geneva? 

Iniţiatorii constantinopolitani ai acestui principiu de reprezentare al Bisericilor 
Ortodoxe la Soboare şi cei ce acceptă acest principiu al „reprezentanţei" - principiu care, 
conform teoriei lor, se potriveşte „sistemului Bisericilor locale autonome şi autocefale" - uită 
că un astfel de principiu contrazice în fapt Tradiţia sobornicească a Ortodoxiei. Din păcate, 
acelaşi principiu al „reprezentanţei" a fost curând adoptat şi de către toţi ceilalţi ortodocşi: 
uneori tacit, alteori ridicând obiecţiuni, uitând însă că Biserica Ortodoxă după natura sa şi 
după componenţa sa dogmatică este episcopală şi episcopocentrică. Căci episcopul şi 
adunarea credincioşilor din jurul său reprezintă exprimarea şi manifestarea Bisericii ca Trup 
al lui Hristos, îndeosebi la celebrarea Sfintei Liturghii; Biserica este Apostolească şi 
Sobornicească numai prin episcopi în calitate de capi ai unor structuri bisericeşti reale - 
episcopiile. 

In timp ce alte forme ale organizării bisericeşti, constituite istoriceşte mai târziu şi mai 
schimbătoare: mitropolia, arhiepiscopia, patriarhia, pentarhia, autocefalia, autonomia şi altele, 
câte au fost şi câte vor mai fi ele, nu sunt în drept şi nu au pondere şi vot hotărâtor în sistemul 
sobornicesc al Bisericii ortodoxe. Mai mult decât atât, ele pot constitui chiar o piedică pentru 
exercitarea corectă a sobornicităţii, dacă maschează prin sine şi ştirbesc caracterul episcopal şi 

structura Bisericii şi a Bisericilor. In aceasta constă, fără îndoială, diferenţa centrală între 
ecleziologia catolică (papistă) şi cea ortodoxă. 

Dacă aşa stau lucrurile, atunci cum poate fi reprezentată conform principiului 
„delegaţional", adică prin acelaşi număr de „delegaţi", Biserica Română sau Cehă? Cu atât 
mai mult, Biserica Rusă şi cea a Constantinopolului? Sau ce fel de turmă reprezintă primul 
episcop, şi ce fel al doilea? In ultimul timp Patriarhia Constantinopolului a produs o mulţime 
de episcopi şi mitropoliţi, în principal, titulari şi fictivi. Aceasta, pesemne, în vederea 
pregătirii viitorului „Sinod Ecumenic", ca, prin grămada titularilor să-şi asigure majoritatea 
voturilor, pentru ambiţiile neo-papiste ale Patriarhiei Constantinopolului. Pe de altă parte, 
Bisericile misionare, cu râvnă apostolică, precum Mitropolia Americană, Biserica Rusă din 
diaspora, Biserica Niponă şi altele nu reuşesc să aibă nici un reprezentant! 

Unde-i aici sobornicitatea Ortodoxiei şi cum va mai fi acesta un Sinod ecumenic al 
Bisericii Ortodoxe a lui Hristos? Deja la Conferinţa de la Geneva, mitropolitul Ignatie al 
Laodiceii, reprezentantul Patriahiei Antiohiei, constată cu durere: „Simt o mare nelinişte, căci 
se aduce un prejudiciu practicii soborniceşti, care formează baza Bisericii Ortodoxe". 

5. Totuşi Constantinopolul şi alţii nu mai au răbdare şi de aceea caută să convoace un 
astfel de Sobor, în principal, la dorinţa şi insistenţa lor. Prima conferinţă presinodală de la 
Geneva a hotărât că „Sinodul trebuie convocat cât mai repede", că acest Sinod va fi „de scurtă 
durată" şi „va lua în dezbatere un număr limitat de teme". Şi se menţionează cele zece teme 
selectate. Primele patru teme: diaspora, chestiunea autocefaliei bisericeşti şi condiţiile 
proclamării ei, autonomia şi proclamarea ei, şi dipticele, adică regulamentul Bisericilor 
Ortodoxe. 

De dragul unităţii evanghelice se cuvine să notăm comportamentul despotic şi 
nesobornicesc al celui cea prezidat această Conferinţă presinodală, mitropolitul Meliton. 
Acest lucru se observă de pe fiecare filă a protocoalelor publicate ale Conferinţei. Printre 
altele, se mai spune acolo că „acest sfânt şi Mare Sinod al Bisericii Ortodoxe nu trebuie 
considerat ca unicul excluzând convocarea ulterioară a altor sfinte şi mari Sinoade". 

Luând în consideraţie toate acestea, o conştiinţă evanghelicească simţitoare nu poate 
să nu-şi pună arzătoarea întrebare: şi ce vor să obţină în definitiv prin acest Sinod prematur şi 
prezentat atât de surprinzător? 

Preasfinţiţi arhierei, eu unul nu mă pot debarasa de impresia şi de convingerea că, 
toate aceste mişcări vădesc tainica dorinţă a sus-numitelor figuri din Patriarhia 
Constantinopolului: şi anume ca prima Patriarhie cu titlul onorific primus inter pares 4 în 
Ortodoxie să-şi poată impune concepţiile sale şi comportamentul său tuturor Bisericilor 
Ortodoxe autocefale, şi îndeobşte lumii ortodoxe şi diasporei ortodoxe, sancţionând o astfel 
de intenţie neo-papistă printr-un „Sinod ecumenic" unitar. Iată de ce primele patru teme din 
cele zece selecţionate pentru Sinod descoperă anume tendinţa Constantinopolului de a-şi 
supune întreaga diaspora ortodoxă - deci întreaga lume! - şi de a-şi rezerva dreptul exclusiv al 
acordării autocefaliilor şi autonomiilor în general tuturor Bisericilor Ortodoxe din lume, atât 
celor din prezent, cât şi celor din viitor, şi concomitent regulamentul şi cinul după bunul său 
plac (în aceasta şi constă chestiunea dipticelor, care nu înseamnă doar „rânduiala pomenirii la 
liturghie", ci rânduiala Bisericilor la Sinoade ş.a.m.d.). 

Mă înclin şi eu în faţa meritelor seculare ale acestei Patriarhii, adică ale marii Biserici 
a lui Hristos din Constantinopol, cât şi în faţa actualei sale cruci, nu mică şi nu uşoară, şi care 
după natura lucrurilor înfăţişează crucea întregii Biserici, după cuvintele Apostolului: „Când 
suferă un mădular, suferă tot trupul". Prin urmare, recunosc rânduiala canonică şi primul loc 
de onoare între Bisericile Ortodoxe locale, egale în drepturi şi egale în cinstire. N-ar fi însă 
după Evanghelie, dacă i s-ar permite Constantinopolului, din cauza dificultăţilor în care s-a 
pomenit în prezent, să aducă Ortodoxia pe marginea prăpastiei, şi să legifereze canonic şi 
dogmatic anumite forme istorice care, la un moment dat, în loc să într-aripeze Biserica, s-ar 



4 Primul între egali. 

preface în cătuşe pentru ea şi pentru prezenţa ei primenitoare în lume. Să fim sinceri: 
comportamentul reprezentanţilor Patriarhiei Constantinopolitane în decursul ultimelor decade 
manifestă aceeaşi nelinişte nesănătoasă şi stare de spirit bolnăvicioasă, care în sec. XV a 
condus Biserica spre trădarea şi infamia de la Florenţa. Comportamentul din perioada robiei 
otomane a constituit un exemplu pentru toate timpurile. (Atât robia florentină cât şi robia 
turcă au reprezentat un pericol pentru Ortodoxie). 

Astăzi situaţia este şi mai periculoasă: în acele vremuri Constantinopolul era un 
organism viu cu milioane de adepţi, care au depăşit repede criza impusă din afară şi ispita de 
a-şi jertfi credinţa şi împărăţia lui Dumnezeu pentru împărăţia pământească. Astăzi însă 
Constantinopolul are în dotare mitropoliţi fără popor, episcopi care nu au pe cine să conducă 
(adică, fără episcopii), şi care, ca atare, ar dori să ţină în mâinile lor destinele întregii Biserici! 
Destinul Bisericii nu se mai află şi nu se mai poate afla în mâinile împăratului sau patriarhului 
bizantin, şi nici în mâinile altcuiva din mai-marii lumii acesteia, nici chiar în mâinile unor 
pentarhii sau autocefalii în înţelesul limitat al cuvântului. Puterea lui Dumnezeu a lucrat în aşa 
fel, ca Biserica să se ramifice într-o mulţime de Biserici locale ale lui Dumnezeu cu milioane 
de păstoriţi. Mulţi dintre credincioşii acestei turme chiar în zilele noastre au pecetluit cu sânge 
continuitatea lor apostolică şi fidelitatea lor faţă de Miel (Hristos). La orizont se prefigurează 
apariţia unor noi Biserici locale, ca de pildă: cea Niponă, Africană, Americană, pe care nici o 
„super-biserică" de tip papistaş nu va putea să le priveze de libertate în Domnul (vezi Canon 8 
Sinod III ecumenic), pentru că aceasta ar fi o încălcare a însăşi esenţei Bisericii. Fără toate 
aceste Biserici pare de neînchipuit rezolvarea oricărei chestiuni bisericeşti de interes 
universal, cu atât mai mult a unor chestiuni privitoare la ele însele, adică chestiunile diasporei. 
Lupta de veacuri împotriva absolutismului roman a fost lupta pentru libertate a Bisericilor 
locale, ca Biserici a toată lumea, soborniceşti, întregi şi depline în prezent, oare vom merge 
iarăşi pe calea Romei căzute, ori ale unei „a doua Rome" ori ale unei „a treia" asemeni 
acesteia? Nu cumva Constantinopolul, care în persoana sfinţilor şi marilor săi ierarhi, a 
clerului şi poporului său, s-a împotrivit cu atâta curaj absolutismului papal şi roman, se 
pregăteşte acum să lase deoparte tradiţiile soborniceşti ale Ortodoxiei şi să le înlocuiască cu 
surogatele neo-papiste... 

6. Preafericiţi părinţi, noi, toţi ortodocşii, vedem şi simţim cât de importantă apare în 
prezent problema diasporei ortodoxe pentru Biserica Ortodoxă îndeobşte şi pentru toate 
Bisericile Ortodoxe în parte. Dar poate fi ea oare rezolvată în acel mod cum doreşte 
Constantinopolul sau Moscova, fără audierea şi participarea poporului binecredincios, a 
ierarhiei, a păstorilor şi teologilor acelei diaspore, care sporeşte cu fiece zi? Chestiunea 
diasporei, fără îndoială, reprezintă o excepţională chestiune bisericească. O altă problemă 
care, după părerea mea, ar putea fi dezbătută acum la un adevărat Sinod ecumenic al Bisericii 
Ortodoxe, este problema „ecumenismului", aceasta fiind de fapt o chestiune ecleziologică, 
adică privitoare la Biserică ca organism divino-uman unic şi unitar, pus la îndoială de actualul 
sincretism ecumenic. Aceasta este legată şi de problema omului, căruia nihilismul ideologiilor 
moderne îi sapă groapa, nelăsându-i nici o speranţă în înviere. Amândouă aceste probleme pot 
fi rezolvate corect şi pravoslavnic numai reieşind din tematica divino-umană a Sinoadelor 
ecumenice din vechime. 

Prin urmare, cu toate că problema diasporei se impune cu atâta pregnanţă şi acuitate 
pentru Ortodoxia contemporană, există oare în ziua de astăzi condiţii care să-i asigure o 
rezolvare patristică, ortodoxă, justă la Sinod? 

Prezenţa tuturor Bisericilor la Sinodul Ecumenic este ea realmente liberă? 
Reprezentanţii multora dintre ele, şi îndeosebi a Bisericilor aflate sub regimuri ateiste şi 
totalitare, au ele oare posibilitatea să-şi exprime şi să-şi apere cu adevărat obiectivele 
ortodoxe? O Biserică care se leapădă de mucenicii săi poate oare să mai fie mărturisitoarea 
fidelă a Crucii de pe Golgota şi purtătoarea Duhului şi conştiinţei soborniceşti a Bisericii lui 
Hristos? înainte de a se reuni Sinodul, s-ar cuveni să ne întrebăm: conştiinţa milioanelor de 

noi-mucenici înălbită prin sângele Mielului va reuşi oare să se facă auzită la acest Sinod? 

Practica istorică ne arată că, de fiecare dată când Biserica era pe cruce, fiecare 
membru al ei era chemat să apere Adevărul, nu să discute teme inventate ori să caute rezoluţii 
false la întrebări reale, „pescuind în ape tulburi" pentru realizarea unor ambiţii. Să cugetăm şi 
asupra următorului fapt: în timpul prigoanelor contra Bisericii nu se reuneau Sinoade 
ecumenice, ceea ce nu înseamnă că Biserica lui Dumnezeu în astfel de vremuri n-a acţionat şi 
n-a vieţuit soborniceşte. Dimpotrivă, aceasta era cea mai bogată şi mai rodnică perioadă a sa. 
După aceea, când s-a reunit Primul Sinod ecumenic, la acesta s-au adunat de asemenea şi 
episcopii-mucenici cu rănile şi cicatricile dobândite în focul suferinţelor, care au avut toată 
libertatea să mărturisească liber pe Hristos ca Dumnezeu şi Domn. Oare şi acum va adia duhul 
acestora, adică episcopilor asemănători ai vremurilor noastre li se va da oare cuvântul la 
Sinodul ce se pregăteşte, astfel ca Sinodul să gândească în Duhul Sfânt şi să grăiască şi să 
hotărască după Dumnezeu? Sau iarăşi vor ţine cuvântări cei ce nu sunt liberi de influenţa 
puterilor lumii şi veacului acestuia? Să luăm, bunăoară, gruparea episcopilor ruşi din 
străinătate care, necăutând la slăbiciunile lor omeneşti, poartă asupra lor rănile Domnului lor 
şi rănile Bisericii Ruse fugite „în pustie" de persecuţiile aidoma celor din timpurile lui 
Diocleţian, şi care dinainte au fost excluşi de la Sinod şi condamnaţi la tăcere de către 
Moscova şi Constantinopol. Nu e acesta oare un semn sigur că la Sinod conştiinţa 
mucenicească a Bisericii şi conştiinţa deplinătăţii bisericeşti nu va putea să se exprime şi că 
accesul îi va fi interzis, cum i-a fost interzis unuia din membrii şi martorii ei la adunarea 
Consiliului Mondial al Bisericilor de la Nairobi (mă refer la Soljeniţîn). 

Lăsăm îndeobşte la o parte întrebarea, cât de normal şi moral este ca, în timp ce 
Domnul nostru Iisus Hristos şi credinţa în El se răstignesc mai îngrozitor decât în oricare alte 
vremuri, urmaşii Săi discută cine să fie primul dintre ei; că în timp ce satana pândeşte nu 
numai trupul, ci şi sufletul omului şi al lumii, când omul este ameninţat de autonimicire, 
ucenicii lui Hristos sunt preocupaţi de aceleaşi întrebări şi în acelaşi mod, cum o fac actualele 
ideologii anti-creştine, ideologii ce vând Pâinea Vieţii pe un blid de linte? 

7. Având în vedere cele expuse mai sus şi conştientizând cu durere starea Bisericii 
Ortodoxe contemporane şi a lumii în genere, care nu pare să se fi schimbat de la ultima mea 
adresare către sfântul Sinod Arhieresc (în mai 1971), conştiinţa mă sileşte să mă îndrept iară 
şi cu un apel şi rugăminte de fiu către Sinodul Arhieresc al Bisericii Sârbe muceniceşti: fie ca 
Biserica noastră Sârbă să se abţină de a lua parte la pregătirea aşa-zisului Sinod ecumenic şi 
de la participarea propriu-zisă la acest Sinod, întrucât, dacă acest Sinod, Doamne fereşte, va 
avea loc, de la acesta putem să ne aşteptăm doar la un singur lucru: schisme, erezii şi pieirea 
multor suflete. Reieşind din practica istorică apostolică şi patristică a Bisericii, un astfel de 
Sinod, în loc să vindece, va săpa noi plăgi în trupul Bisericii şi va izvodi noi suferinţe şi 
năpăstuiri. 

Mă încredinţez sfintelor apostoliceştilor rugăciuni ale părinţilor Soborului Arhieresc al 
Bisericii Ortodoxe Sârbe 

nevrednicul arhimandrit Iustin 
Ajunul zilei Sfântului lurie, 

1977 

Mitropolitul Nicolae (Velimirovici) 

Un Hrisostom al sârbilor 

(1880-1956) 

La 18 martie 1996 s-au împlinit 40 de ani de la paşnicul sfârşit al vrednicului de 
pomenire ierarh Nicolae (Velimirovici). Amintirea acestui renumit călăuzitor duhovnicesc al 
poporului sârb rămâne veşnic vie. 

Posibilităţile omului sunt nemărginite, dacă ele nu contrazic voinţa tui Dumnezeu! 

Vlădica preţuia mult poporul sârb considerându-1 o părticică a poporului lui 
Dumnezeu. 

In amintirile sale din înfiorătoarea temniţă de la Dahau, Vlădica Nicolae a scris 
despre poporul sârb astfel de cuvinte pe care nimeni, nici înaintea lui, nici după el, nu le-a 
mai spus despre sârbi ! Episcopul Nicolae scria în amintirile sale că, odinioară Dumnezeu L-a 
trimis pe Fiul Său pe pământ, pentru ca El să mântuiască neamul omenesc. In vremurile 
noastre, însă, Dumnezeu caută un întreg popor, prin care să vină mântuirea a tot neamul 
omenesc ! 

Pururea vrednicul de pomenire Vlădica Nicolae din Jicie vede că acest popor, prin 
care Dumnezeu va izbăvi neamul omenesc, poate fi poporul sârb. Dacă vom asemăna 
cuvintele Vlădicăi cu jertfele din zilele noastre, aduse de către iubitorul de Dumnezeu şi 
blagocestivul popor sârb în lupta cu antihristul întruchipat de „noua ordine mondială" - 
Vlădica avea acest drept! Poporul sârb arată un exemplu tuturor celorlalte popoare 
contemporane, cum se cuvine a sluji lui Dumnezeu şi sfântului altar, distrus în prezent de 
irozii şi cezarii moderni. 

Vlădica Nicolae a dus o viată de pribeag, sfârşindu-şi zilele în recele pământ străin, în 
America. Şi totuşi Dumnezeu i-a auzit ultima dorinţă ca rămăşiţele sale pământeşti să fie 
strămutate în satul natal Lelici, de lângă Valievo. 

Dorinţa i-a fost ascultată, şi astăzi lângă moaştele sale poporul sârb se roagă ca 
Vlădica să mijlocească înaintea prestolului Celui Preaînalt să ajute poporul sârb chinuit şi 
răstignit pe cruce. 

Auzim parcă rugăciunile Vlădicăi: 

„Doamne, Doamne, mântuieşte sufletele noastre! 

Caută la suferinţele noastre: unele pe dreptate, altele pe nedrept; unele din neştiinţă, 
altele cu bună ştiinţă. Fie ca în Numele Tău toate sufletele să se unească, ca limbile flăcărilor 
într-o singură văpaie înaintea Prestolului Tău!" 

Să dea Dumnezeu ca rugăciunile Vlădicăi Nicolae să reînvie şi să unească într-o 
singură flacără sufletele primenite ale întregului popor sârb, să ajute poporului să scape din 
încercările de acum şi să ajungă la răsăritul său dăruit de arzătorul Soare-Dumnezeu. Amin. 

Veşnică slavă şi laudă Vlădicăi Nicolae pentru tot ce a făcut el pentru Sfânta Biserică 
Ortodoxă şi pentru iubitul său popor sârb! Slavă lui şi laudă! 

Bora M. Karapanţici 

De ce Ortodoxia nu are un papă al ei? 

Sigur că are! Ortodoxia are un papă al ei, cel mai vechi dintre papii şi patriarhii lumii, 
îl are de la facerea lumii, îl are de la începutul vremilor. Acesta este adevăratul papă, 
recunoscut de toţi apostolii lui Hristos. Duhul înţelegerii, Duhul luminii, Duhul cugetării, 
Duhul Mângâietor şi Puterea lui Dumnezeu - El este adevăratul papă al Bisericii lui Hristos 
din veac şi până-n veac, neschimbat şi neclintit, neîndoielnic şi nepărtinitor, neavând 
predecesor şi urmaş. Iar despre faptul că apostolii îl recunoşteau pe Duhul Sfânt drept 
supremul lor cârmuitor şi papă, aflăm cu certitudine din documentul scris de mâinile 
apostolilor. La primul lor sobor de la Ierusalim, apostolii au întipărit aceste cuvinte vestite: 
„Părutu-s-a Duhului Sfânt şi nouă..." (Fapte 15, 28), ca să fie aşa şi aşa. E limpede că apostolii 
îl puneau pe Duhul Sfânt înaintea lor. înainte de asta, şi înainte de orice lucrare de zi cu zi ei 
se rugau Lui, îl chemau pe El, lui I se supuneau. Oare nu tot astfel lucrează până-n zilele 
noastre Biserica Ortodoxă? In fiecare an se reunesc sinoade ortodoxe, şi ele mai întâi de toate 
îl invocă pe infailibilul lor papă, Duhul Sfânt, pe El îl cheamă cu frică şi cutremur la începutul 
oricărui lucru, şi Lui I se supun negreşit. Şi nu doar mai-marii Bisericii, ci şi conducătorii de 
stat din ţările pravoslavnice, miniştrii şi fruntaşii poporului dintotdeauna mai întâi îl chemau 
pe Duhul Sfânt atunci când îşi începeau lucrările lor soborniceşti. 

Aşa făceau şi mai fac încă dascălii din şcoli. Iar Atotbunul, Atotputernicul şi 
Preaînţeleptul Duh Sfânt pe toate le cârmuieşte, pe toate le întăreşte, pe toate le însufleţeşte: şi 
Biserica, şi Statul (pravoslavnic) şi învăţământul. Şi pe toate le stăpâneşte nu prin forţă, ca 
dictatorii tereştri, ci ca un Părinte al înţelegerii şi al dragostei. El este Părintele nostru, cu 
botezul Căruia suntem noi botezaţi. Ştiţi doar că în limba greacă papa înseamnă părinte? Prin 
urmare, în sens moral, istoric şi primar Duhul Sfânt este Părintele nostru, Papa al nostru. Oare 
Biserica Ortodoxă mai are nevoie de încă un părinte sau papă? Oare nu pe cei ce-şi tocmesc 
papi pământeşti îi preîntâmpină însuşi Domnul Iisus Hristos? Cu 19 secole în urmă El ne-a 
lăsat poruncă: „Şi tată al vostru să nu numiţi pe pământ, că Tatăl vostru unul este, Cel din 
ceruri" (Matei 13, 9). Pace vouă şi sănătate de la Dumnezeu. 

Dintr-o predică a mitropolitului Nicolae (Velimirovici). 

„Eparhiiski observer" 



Serbia martiră ... după 500 de ani 

In zilele noastre pe pământul sârbesc din nou au loc evenimente tragice. Bătălia de la 
Kosovo începută între creştinii ortodocşi şi năvălitorii musulmani în 1383, continuă până 
acum, în timp ce lumea indiferentă nici măcar nu bănuieşte drama mântuirii ce se desfăşoară 
sub ochii ei. Conducătorii statelor occidentale s-au lăsat convinşi de germanii pro-croaţi şi de 
americanii masonizaţi. Victimă a acestui abandon, poporul sârb a devenit ţinta tuturor 
calomniilor. Astăzi ca niciodată trebuie să cunoaştem şi să binevestim despre Slava Serbiei 
cereşti. 

Mica Serbie din astă lume este mare înaintea Domnului. 

Taina marii bătălii de la Kosovo în 1389 a fost o încercare a supunerii poporului sârb 
vrerii lui Dumnezeu şi menirii sale. In acele timpuri cneazul Lazăr a fost pus de către îngerul 
din Ierusalim să aleagă între împărăţia pământească şi biruinţa asupra turcilor şi împărăţia 
Cerească împreună cu înfrângerea şi mucenicia. Cneazul Lazăr a preferat împărăţia Cerească 
arătând că pentru popor e mai plăcută urmarea vrerii lui Dumnezeu decât samavolnicia 
domniei pământeşti. Cneazul Lazăr a răspuns îngerului că va aduna toată oastea 5 (în număr de 



5 Atunci albanezii luptau alături de sârbi. 

77.000 de oameni) şi a doua zi după dumnezeiasca Liturghie se vor împărtăşi. Şi cu toţii vor 
merge la moarte, în loc de pieire dezonorantă, moartea cneazului Lazăr însoţită de mângâierea 
moaştelor sale neputrezite a luminat poporul său timp de 500 de ani ai dominaţiei musulmane, 
prin suferinţe sporind strălucirea sfinţeniei sârbeşti. Cneazul Lazăr a murit apărând 
Creştinătatea, Balcanii şi salvând restul Europei de sclavie. Pe când musulmanii cei urători de 
Hristos n-au reuşit să-1 ucidă pe El în Serbia nici atunci, nici acum. Odată va trebui să dam 
socoteală în faţa Tronului Dreptăţii Sale. Să dea Dumnezeu ca să ne învrednicim atunci a 
moşteni împărăţia Cerească împreună cu sfinţii sârbi care au căutat mai întâi această împărăţie 
şi dreptatea lui Dumnezeu. 



în apărarea sârbilor 

O mărturie personală a dr. Njegos M. Petrovnic, profesor de literatură comparată, 

Universitatea din Scranton 

M-am născut şi am crescut în Serbia, îmi iubesc mult locul unde m-am născut şi sunt 
mândru de moştenirea mea greacă. Bunica mea de pe mamă era grecoaică. Se născuse în 
Thessalonik, inima Macedoniei greceşti, singura Macedonie adevărată din lume, şi nu în 
falsul stat cu acest nume, care este FYROM (Fosta Republică Yugoslavă a Macedoniei), sau 
"Skopje Macedonia", pe care dictatorul comunist Tito 1-a creat în 1945 pentru a ataca sârbii şi 
grecii pe care nu-i tolera doar pentru că erau creştini ortodocşi. (Skopje a fost şi va fi mereu 
parte integrantă din Serbia de Sud şi nu are nici o legătură cu Macedonia grecească. Mi-am 
petrecut de asemenea cea mai mare parte din viaţă muncind în SUA şi am ales liber să devin 
cetăţean american. Aşa se face că de mai bine de 3 ani, încerc să înţeleg şi să rezolv această 
problemă incredibilă: De ce ţara în care am ales atât de entuaziasmat să trăiesc şi să muncesc 
se întoarce atât de neaşteptat contra sârbilor? Pentru mine, aceasta a fost o dilemă agonizantă. 
Am încercat disperat să rezolv această problemă, dar trebuie să recunosc că nu am putut 
ajunge la un răspuns mulţumitor. Aşa că am considerat acest atac incredibil contra sârbilor o 
înscenare a justiţiei, rezultatul unei isterii media de necrezut, o tragică neînţelegere a istoriei 
şi, probabil, încă ceva. 

Vara trecută, pe neaşteptate, am găsit totuşi răspunsul pe care-1 căutam, în articolele 
unui supravieţuitor al holocaustului evreiesc, domnul John Kanz (un american, de origine 
evreu, preşedinte al supravieţuitorilor holocaustului din lagărul de exterminare de la 
Buchenwald) şi de asemenea în articolele Excelenţei Sale, episcopul Hrisostom de Etna. 
Domnul Kanz îşi începe articolul „Sârbii, Evreii şi Bosnia", apărut în "Săptămânalul pentru 
evrei" august 5-U, 1994 (p. 12), prin următoarele cuvinte: 

"Campania de spălare a creierului Americii pe care o face media noastră contra 
sârbilor este incredibilă. Doze zilnice de informaţii părtinitoare şi de minciuni sfruntate umplu 
mass-media - o adevărată realizare a „băieţior de pe Madison Avenue" care au la dispoziţie 
bani din belşug asiguraţi de o coaliţie a ţărilor Islamului Fundamentalist şi a corporaţiilor 
mondiale de petrol". 

Episcopul Hrisostom, într-un articol intitulat „ Violarea Serbiei: pângărire a credinţei 
noastre" apărut în periodicul "Orthodox Tradition" (Voi. x, 1993, Nr. 3 pag. 2-5) scrie: 

„Care este obârşia complotului în care poporul sârb este zugrăvit cu ostentaţie în 
lumina intoleranţei religioase şi etnice? Răspunsul este incomod şi înfricoşător totodată. Mai 
întâi, trebuie să înţelegem câte ceva despre politica externă a Americii şi despre popoarele 
arabe. 

Doar o singură dată, în emisiunea săptămânală de ştiri „60 de minute" de pe CBS, 
americanilor li s-a spus că guvernul Arabiei Saudite a cerut ca Statele Unite şi Europa de Vest 

să-i ajute pe coreligionarii săi din Bosnia. De când saudiţii controlează transportul de petrol în 
Vest, nu se poate nega importanţa cererii lor. 

Pur şi simplu America corporativă în setea ei oarbă de petrol arab, a hotărât deodată că 
este în interesul american să sacrifice 12 milioane de sârbi ortodocşi pentru a satisface pe 
furnizorii arabi de petrol, care au vrut să-i salveze pe coreligionarii lor, musulmanii bosnieci 
din Yugoslavia." 

Da, Excelenţa Voastră episcope Hrisostom şi domnule Kanz, aveţi absolută dreptate: 
scopul Americii a fost să menţină petrolul la un preţ scăzut, indiferent de preţul moral. Media 
americană şi guvernul au dat mâna cu lobby-ul musulman fundamentalist şi nu ne spun că 
aceiaşi musulmani bosniaci, care sunt prezentaţi ca victime ale agresiunilor şi atrocităţilor 
sârbeşti, împreună cu aliaţii lor croaţi nazi-ustaşi, au ucis fără milă un milion de sârbi, evrei, şi 
ţigani în timpul celui de-al doilea război mondial. Ni se spune că aceasta este o poveste veche, 
nerelevantă şi dată uitării. Nu există nici un motiv ca, după 50 de ani, să fie amintită. Nici nu 
contează că sârbii care trăiesc în aşa-zisa „Croaţie nouă şi independentă" a lui Tudjman şi în 
"Noua Bosnie" a lui Izetbegovic au decis să nu se supună şi să nu se lase conduşi de cei care 
le-au omorât mamele, taţii, surorile şi fraţii. 

Sârbii care au supravieţuit acestui holocaust îşi amintesc încă cu intensitate 
exterminarea în întregime a satelor sârbeşti şi desigur infamul lagăr de concentrare ustaşi de la 
Jasenovac, cunoscut mai bine sub numele "Auschwitz-ul din Balcani". 

Media americană, guvernul şi secretarul de Stat, atât sub conducerea lui Bush cât şi a 
lui Clinton, nu spun poporului american că „Excelenţa Sa marele mufti al Ierusalimului" a 
făcut o înţelegere cu Hitler, prin care i-a asigurat două divizii complete SS de musulmani 
bosnieci; acestea au luptat de partea naziştilor. In schimb, Hitler a promis să extermine evreii 
din Palestina. 

Media şi guvernul american par a fi deodată lovite de amnezie, uitând să informeze 
poporul american, că sârbii ortodocşi, din contră, atât în primul cât şi în al doilea război 
mondial, au luptat alături de SUA, ca aliaţi, şi au ajutat la înfrângerea kaiser-ului şi a lui 
Hitler. Poporului american nu i se spune că sârbii au salvat mulţi piloţi americani şi au ajutat 
numeroşi evrei să supravieţuiască, riscându-şi propriile vieţi în decursul anilor '40. Mă 
îndoiesc că domnul Baker sau domnul Christopher nu sunt la curent cu istoria balcanică, dar 
aş vrea, cu toate acestea, să-i întreb în mod public ce s-ar fi întâmplat dacă trupele musulmane 
bosniece SS ar fi reuşit să înfrângă The Allied Forces, în cel de-al doilea război mondial, 
ajutându-1 astfel pe Hitler să obţină victoria finală. Ce li s-ar fi întâmplat lor şi celorlalţi 
americani? Mie sau oricărui sârb? Oricărui grec, rus sau francez? Hitler avea un plan care ar fi 
eliminat complet toţi evreii şi ţiganii de pe planetă. Cât despre sârbi, el vroia să extermine o 
treime, să convertească altă treime şi să se debaraseze treptat de cealaltă treime în lagăre de 
muncă. 

înainte de începutul celui de-al doilea război mondial, peste două milioane opt sute de 
mii de sârbi au locuit în teritoriul cunoscut drept Croaţia. Naziştii germani, cu ajutorul 
linguşitorilor croaţi ustaşi, au omorât mai mult de o treime din sârbi, la Jasenovac şi în alte 
lagăre ale morţii. Pe parcursul a 35 de ani de domnie comunistă, mareşalul Tito (de origine 
croată şi slovacă) a expulzat şi a dislocat cea de-a doua treime de sârbi. In aşa-numita 
„Krajina Sârbească independentă" trăieşte ultima treime din sârbi - aproximativ opt sute de 
mii. Când croaţii şi-au proclamat independenţa, sârbii s-au separat de Croaţia şi şi-au declarat 
propriul lor stat independent "Republica Sârbă Krajina". 

Regiunea Krajina din Croaţia era sârbă de multă vreme, de mai bine de trei secole. 
Astfel, sârbii au avut dreptul justificat de a se separa - la fel ca şi Croaţii - când fosta 
Yugoslavie comunistă s-a destrămat. Sârbii au refuzat să fie cetăţeni second-class şi să fie o 
minoritate în nou creata Croaţie independentă. Acelaşi lucru s-a întâmpat în Bosnia şi în 
Herţegovina. Preşedintele „Noii Bosnii", Izetbegovic, a proclamat că ţara sa va fi condusă 
numai după principii islamice. El a invitat sute de voluntari „Hamas", din Liban, şi 
mujahidins - adică soldaţi şi terorişti islamişti - din Iran, Afganistan şi alte state islamice, să se 

alăture musulmanilor bosnieci, în războiul lor „sfânt" contra sârbilor. Peste trei sute din aceşti 
luptători islamişti au fost capturaţi de sârbi în primele şase luni de ciocniri militare cu trupele 
musulmane bosniace, în timpul lui 1993. Desigur, guvernul şi mass-media americană au ales 
să nu informeze poporul american de vreunul din aceste lucruri. Iar domnul Jzetbegovic a fost 
primit ca lider guvernamental legal de către Casa Albă. 

Introduc aici un fragment dintr-un interviu cu un scriitor rus de seamă, Alexandr 
Soljenitîn, pe care 1-a dat vara trecută revistei "Forbes". 

„In Yugoslavia, problemele s-au produs din aceleaşi cauze ca în U.R.S.S. Comuniştii - 
ei l-au avut pe Tito, noi pe Lenin şi Stalin - au introdus graniţe interne administrative, lipsite 
de raţiune din punct de vedere etnic, iar din punct de vedere istoric, nejustificate. Ani de zile, 
ei au mutat populaţia dintr-un loc în altul, şi când - în câteva zile, de asemenea - Yugoslavia a 
început să se destrame, puterile vestice dominante s-au grăbit să recunoască statele create în 
aceste hotare artificiale, cu o grabă şi o iresponsabilitate inexplicabile. Prin urmare, istovitorul 
şi sângerosul război, care şi astăzi distruge urlând nefericitul popor din fosta Yugoslavie, este 
din vina puterilor vestice şi a lui Tito." 

Declaraţia lui Soljenitîn este corectă şi exactă din punct de vedere istoric, ea 
demonstrează clar că guvernul american poartă o mare parte din responsabilitate pentru 
vărsarea de sânge şi pentru măcelul din Balcani şi, mai ales, din Bosnia. De ce guvernul 
american s-a grăbit atât de mult să recunoască, ca state, falsele ţări ale Bosniei şi Herţegovinei 
şi să recomande intrarea lor în Naţiunile Unite? Este deasupra înţelegerii mele. De ce Bush şi 
Clinton nu şi-au dat seama că Bosnia n-a existat niciodată în istoria omenirii ca stat 
independent şi suveran înainte de 1992? In structura şi forma sa actuală Bosnia (recunoscută 
de către Naţiunile Unite şi SUA din aprilie 1992) nu va deveni niciodată o ţară. Motivul este 
foarte simplu; cei 1.600.000 de sârbi care locuiesc pe teritoriul bosniac nu vor să trăiască într- 
un asemenea stat. Ei vor lupta, dacă va fi necesar, până la moarte sau până la victorie pentru 
idealurile şi drepturile lor reale. 

Recent, Clinton şi Jzetbegovic s-au întâlnit pentru deschiderea sesiunii ONU a acestui 
an, la sfârşitul lunii septembrie, 1994. Preşedintele american a promis omologului său bosniac 
un ajutor economic de 30 de milioane de dolari. Mă întreb sincer dacă domnul Clinton îşi dă 
seama că ajută o grupare musulmană teroristă (care îşi recunoaşte deschis intenţia de a nega 
dreptul de existenţă a 1.600.000 de sârbi) din banii contribuabililor. Mă întreb dacă domnul 
Clinton a auzit vreodată de supravieţuitorul holocaustului evreiesc la care m-am referit, 
domnul Kanz, care, ca şi mine, este un cetăţean american plătitor de impozite. Dacă n-a auzit, 
aş vrea să-i comunic, de vreme ce primeşte „Tradiţia Ortodoxă", concluzia la articolul 
domnului Kanz. Sper să o citească. (De asemenea voi trimite o copie a acestui articol 
ministrului de stat, domnul Christopher. Poate cineva, la Washington D.C., îşi va da seama, în 
sfârşit, că sârbii sunt membri legali ai rasei umane şi că vocile lor trebuie ascultate de 
asemenea). 

Domnul Kanz crede, în analiza sa asupra tragediei balcanice, că nu numai partizanii 
(lobby) corporaţiei de petrol arab şi „băieţii de pe Madison Avenue" poartă vina pentru 
destrămarea fostei Yugoslavii şi pentru suferinţa sârbească, ci şi actualul guvern german. 

„Ceea ce Hitler n-a putut realiza prin război şi prin milioane de morţi pentru a controla 
Balcanii, Kohl vrea să obţină prin alte mijloace. Pentru aceasta, el a ajutat la declanşarea 
tragediei, încurajând divizarea Yugoslaviei şi recunoscând noile state Croaţia şi Bosnia. 
Totuşi, el ştia bine că sârbii nu pot consimţi să fie conduşi de ucigaşii şi opresorii lor, din nou. 
Tot domnul Kohl a insistat ca preşedintele Reagan să meargă la Bitburg şi să pună flori pe 
mormintele celor mai feroce criminali ai lumii, monştrii SS, în semn de iertare pentru crimele 
lor. Poate Reagan i-a iertat; noi nu; şi nici sârbii şi nici 40 de miloane de morţi omorâţi de 
nazişti". 

Kanz continuă, subliniind că sârbii au luptat contra naziştilor germani în timpul celui 
de-al U-lea război mondial şi că preţul plătit pentru a se fi aliat contra lui Hitler a fost 

groaznic. Şi eu am ceva de spus despre asta, după o dureroasă experienţă personală, în timpul 
celui de-al II-lea război mondial, între 1939-1945, mi-am pierdut tatăl, doi fraţi mai mici şi 
bunicul de pe mamă. Kanz exclamă: 

"Noi, supravieţuitori ai holocaustului îi înţelegem pe sârbi. Ei au avut aceeaşi soartă ca 
a noastră. Şi-au câştigat de o mie de ori dreptul de a fi liberi şi independenţi. Omenirea le 
datorează recunoştinţă. 

Astăzi, sârbii sunt ameninţaţi de o nouă alianţă între naziştii islamişti (Hamas- 
Hizballah), care vor să distrugă Israelul, şi naziştii arieni din mai multe ţări, care visează la 
Hitler. Recent încheiatul pact dintre Bosnia şi Croaţia, de a îngenunchea sârbii şi de a-i 
conduce cu ajutorul Germaniei (şi al SUA de asemenea; pactul a fost semnat la Washington 
D.C., cu acordul lui Clinton) este alianţa noilor nazişti. Istoria se repetă. Va putea această 
coaliţie să obţină sprijinul Vestului? Va putea, cu siguranţă, dacă rămânem indiferenţi. Hitler a 
bombardat la nesfârşit sârbii pentru rezistenţa lor încăpăţânată. II va urma Clinton şi NATO pe 
Hitler, în loc să găsească soluţia politică corectă?" 

Domnule Kanz, îţi sunt recunoscător. Sper că mai mulţi cetăţeni americani doresc să le 
exprimi opiniile, nu doar pentru a apăra poporul sârb, dar şi pentru supravieţuirea umanităţii şi 
pentru dreptul fiecăruia de a trăi şi de a respira liber aerul de acasă, la fel ca cetăţenii acestei 
ţări democrate, pe care o numim cu mândrie Statele Unite ale Americii. 

Este timpul ca media americană să-şi revizuiască cu obiectivitate atacul nedrept şi 
colosal de dăunător asupra poporului sârb: să spună adevărul factual publicului american. E 
timpul ca oficialităţile alese de public să recunoască tragica lor eroare politică şi să-şi schimbe 
politica oficială eronată faţă de fosta Yugoslavie, şi mai precis, faţă de sârbi (ortodocşi). 



Adresarea Soborului Arhieresc al Bisericii 

Ortodoxe Ruse din diaspora către 

multpătimitorul popor sârb 

Noi, arhiereii ortodocşi ruşi aflaţi în afara graniţelor, ne-am adunat astăzi la Soborul 
Arhieresc din Franţa pentru a discuta problemele curente ale vieţii noastre bisericeşti din 
emigraţie şi din Patria noastră suferindă. 

Am văzut cu amărăciune cum forţele luptătoare de Dumnezeu care au invadat ţara 
noastră la începutul secolului XX, în ultima vreme şi-au întins mâinile ucigaşe şi asupra 
Serbiei pravoslavice, unde au distrus numeroase biserici şi mănăstiri ortodoxe, au asasinat şi 
întemniţat preoţi ortodocşi, călugări şi simpli credincioşi, în urma dezmembrării Yugoslaviei 
comuniste, cu frontierele sale interioare artificiale şi a recunoaşterii pripite de către ţările 
occidentale a noilor ţări provenite din această federaţie, s-a ajuns la un război în care fraţii 
noştri sârbi în mare parte sunt nevoiţi să-şi apere teritoriile locuite de ei de-a lungul 
veacurilor. Mijloacele de informaţie occidentale, nefiind ele însele în posesia unor suficiente 
cunoştinţe şi neînţelegând prea bine condiţiile specifice locale, chiar de la început au înfierat 
poporul sârb „ca agresor". După cel de al II-lea război mondial, în decursul căruia hitleriştii 
au format statul lor fascist în care au pierit sute de mii de creştini ortodocşi nevinovaţi, pentru 
că au refuzat să treacă la catolicismul impus lor în acest stat artificial creat, poporul sârb, în 
special pe teritoriul Bosniei suferă din nou chinuri neîndurătoare. 

Suntem conştienţi că în acest groaznic război început de comuniştii care dispreţuiesc 
nu numai valorile morale, ci şi pe cele naţionale, nu există drepţi; din ambele părţi pătimesc 
oameni nevinovaţi. 

Noi însă, arhiereii ruşi dimpreună cu păstoriţii noştri, care în vremurile grele pentru 
noi ale emigraţiei am primit ajutor şi multe binefaceri de la pravoslavnicul popor sârb, frate cu 
noi, înălţăm glasurile noastre în rugăciune către Atotţiitorul, ca să le dăruiască 
pravoslavnicilor fraţi sârbi pace şi mare milă, să împace poporul sârb multpătimitor şi să-1 

întărească pentru a-şi duce crucea sa cu destoinicia adevăraţilor creştini, primind din mâinile 
Domnului aceste patimi întru iertarea păcatelor. 

Ne rugăm ca Biserica Sârbă care a crescut pe mulţi dintre cei mai buni păstori ai 
noştri, să poată iarăşi să respire slobod şi să-şi reclădească lăcaşurile distruse şi profanate, nu 
doar cele de piatră, ci şi lăcaşurile sufletelor omeneşti stârpind din ele eresurile atot- 
păgubitoare ce macină în prezent lumea ortodoxă. 

Intru dragostea lui Dumnezeu Cel în Treime slăvit rugăm Soborul Arhieresc al 
Bisericii Ortodoxe Sârbe în frunte cu Sanctitatea Sa Patriarhul Pavle să primească toată 
compasiunea noastră şi să transmită compătimirile noastre tuturor fraţilor noştri şi întregului 
binecredincios popor sârb pătimitor. 

Mănăstirea Lesna, Franţa 
17/30 noiembrie 1994 



Comunitatea Sfântului Munte Athos (Kinotita) 
a făcut o vizită „in corpore" în Iugoslavia 

Un fapt cu totul ieşit din comun a avut loc în zilele de 30 aprilie - 2 mai, fapt al cărui 
mesaj a fost însă, în aceeaşi măsură, trecut cu vederea de întreaga opinie publică. Comunitatea 
Sfântului Munte Athos (cel mai important for de conducere al Sfântului Munte) a ieşit in 
corpore în mod excepţional într-o vizită în Iugoslavia, pentru a sublinia însemnătatea şi 
gravitatea războiului pornit împotriva acestei ţări, război care vizează în mod deosebit 
întreaga regiune, dar şi umanitatea în ansamblul ei. 

După o întâlnire la Sofia cu Părintele Patriarh Maxim al Bulgariei, Comunitatea 
Sfântului Munte s-a deplasat la Belgrad, unde s-a întâlnit cu Părintele Patriarh Pavle al Serbiei 
a şi donat Bisericii Ortodoxe Sârbe pentru ajutorarea fiilor ei loviţi de ororile războiului, 
medicamente şi un ajutor financiar simbolic (circa 30.000.000 drahme), strâns din contribuţia 
monahilor atoniţi. Comunitatea atonită a vizitat unele mitropolii şi mănăstiti din Serbia - 
rugându-se pentru încetarea războiului şi pacea întregii lumi, precum şi locuri bombardate sau 
vizate de bombardamentele NATO. 

Duminică, 2 mai, după săvârşirea Sfintei Liturghii întruna din bisericile centrale ale 
Belgradului, părinţii atoniţi au adresat un cuvânt de îmbărbătare poporului sârb şi au dat un 
comunicat la Centrul de Presă din Belgrad, documente din care redăm mai jos pasaje 
semnificative şi din care se poate vedea poziţia faţă de problema iugoslavă a unor trăitori la 
«poalele muntelui coborârii lui Dumnezeu în lume». Gravitatea momentului a trecut aşadar 
dincolo de graniţele zbaterii pur lumeşti, forţa răului tulburând şi liniştea celor care, retraşi din 
lume, îşi petrec viaţa urmând Mântuitorului Hristos şi luptându-se să devină cetăţeni ai 
împărăţiei lui Dumnezeu încă de pe acum. Considerăm de maximă importanţă acest mesaj, 
întrucât vine ca o rezonanţă a unor corzi curăţate de păienjenişul părtinitor al logicii umane şi 
totodată întinse şi acordate de lucrarea harului lui Dumnezeu. Deşi vor fi fost cu certitudine 
înregistrate de cei ce poartă răspunderea acestui război, faptul şi mesajul au fost complet 
ignorate şi sfidate, ca şi toate apelurile de pace venite de la cele mai înalte şi mai autorizate 
voci ale creştinătăţii în general. Atitudinea responsabililor care au declanşat acest război nu 
poate trezi decât teama proiectării unui viitor incert, din care pare a fi alungat chiar şi reflexul 
principiilor creştine care au stat la baza configurării civilizaţiei europene şi umanităţii în 
general. 

Apelul comunităţii Sfântului Munte 

Comunitatea Sfântului Munte Athos, prin hotărârea sa unanimă, adresează către 
conducătorii NATO şi către guvernele statelor membre ale ALIANŢEI NORD - 
ATLANTICE, care participă la bombardarea Iugoslaviei, un apel pentru încetarea imediată a 

focului şi oprirea ofensivei împotriva ţării vecine. 

Ne temem că alegerea atacurilor războinice ca mijloc de rezolvare a problemelor 
interne ale acestei ţări îndepărtează pacea dintr-o regiune mai vastă, încordează şi mai mult 
problemele existenţei şi conduce la impasuri dramatice, cu consecinţe incalculabile chiar şi 
pentru atacatori. 

Omul Vestului, cu premisele sale creştine, trebuie şi este îndreptăţit să se considere om 
al civilizaţiei, care vede realitatea nu numai în dimensiunea sa politică - economică, ci şi în 
cea duhovnicească, de aceea şi aşteptăm să se aplece cu sensibilitate sporită şi înţelegere 
asupra specificităţii ţărilor, cum sunt acestea din Peninsula Balcanică, cu existenţă unică atât 
în istorie, cât şi pe harta civilizaţiei europene contemporane, în timp ce suntem informaţi cu 
surprindere că, din păcate, nu sunt exceptate ca ţinte ale raidurilor aliate nici monumentele 
creştine, accentuăm şi mai mult protestul nostru. 

Sfântul Munte, deţinând un loc central în istoria spirituală, în conştiinţa şi realitatea 
europeană şi în spaţiul răsăritean mai vast, simte datoria sa să mărturisească deosebita 
colaborare, convieţuire istorică, rudenie şi prietenie a mult încercatului popor sârb. De aceea, 
cu multă durere şi nelinişte îşi manifestă interesul său ca părţile interesate să revină la masa 
tratativelor pentru a găsi o soluţie paşnică în problema Kosovo - centru spiritual ortodox cu o 
importanţă majoră de-a lungul timpului, lucru pentru care comunitatea internaţională este 
chemată la prudenţă şi la dovedirea simţămintelor civilizate. 

(Sinaxa generală a tuturor reprezentanţilor şi conducătorilor celor douăzeci de 
mănăstiri ale Sfântului Munte Athos, 17/30.03.1999) 



Declaraţia Comunităţii Sfântului Munte 
la Centrul de Presă din Belgrad 

Motivul vizitei noastre 1-a constituit simţirea chemării istoriei şi a ipostasului 
duhovnicesc al Sfântului Munte, care prin caracterul său ecumenic este legat indestructibil şi 
cu poporul vecin sârb şi are privilegiul de a-1 înţelege şi a-1 plânge în mod deosebit, cu căldură 
şi apropiere. Sfântul Munte, cu dragostea frăţească pe care o datorează tuturor celor încercaţi 
din întreaga lume, este sensibilizat şi mai mult de drama poporului sârb. întrucât simte ochii 
torturaţi privind cu aşteptare spre Athos, vârf al comuniunii tradiţiei noastre naţional- 
religioase-balcanice... 

Ne aflăm aici ca reprezentanţi ai unei percepţii duhovniceşti a lumii şi revendicăm 
respectul pentru principiile care au creat civilizaţia europeană. Nu judecăm pretexte, nu 
catalogăm responsabilităţi pentru pornirea răului acestuia, nu ne poziţionăm politic, nu 
justificăm greşelile nimănui. Mai mult decât atât, nu credem şi nu pledăm pentru oportunităţi, 
având cereasca Ortodoxie ca fundament, nici nu dorim şi nu dăm nimănui dreptul să vadă 
Ortodoxia ca duşman, ci numai ca binecuvântare. De aceea strigăm cu toată puterea sufletului 
nostru către ambasadorii «civilizaţiei creştine apusene», care distrug această binecuvântare, să 
înceteze să nedreptăţească în acest chip umanitatea întreagă. 

Am constatat că proprii noştri ochi imensa înşelare, imensa greşeală care se săvârşeşte 
azi în Serbia. întreprinderea «umanitară» se dovedeşte a fi catastrofă umanitară, presupusul 
scop «just» este slujit exact cu mijloacele opuse acestuia. 

Plecăm din Serbia cu inima strânsă şi cu un gust de amărăciune şi de nelinişte din 
cauza năpastelor nedrepte abătute asupra cetăţenilor nevinovaţi, a izgonirii civilizaţiei şi a 
traumei libertăţii şi democraţiei, care se vor cicatriza cu dificultate şi vor lăsa un stigmat de 
neşters în spaţiul balcanic mai larg, dar şi în istoria umanităţii, şi repetăm apelul pentru 
încetarea imediată a focului şi reîntoarcerea la căutarea unei soluţii irenice sincere în 
problema Kosovo. 

Din cuvântul Comunităţii Sfântului Munte, 
prilejuit de vizita la Belgrad 

Comunitatea Sfântului Munte Athos, cel mai înalt for administrativ aghiorit, constituit 
din reprezentanţii celor douăzeci de mănăstiri, dând curs chemării tainice interioare a 
poporului lui Dumnezeu, atât din Serbia, cât şi din Grecia, dar şi împlinind mandatul şi 
dispoziţia conştiinţei aghiorite generale, a luat importanta decizie de a veni aici în chip fizic, 
şi reprezentând întregul monahism aghiorit. 

Ieşirea in corpore a comunităţii aghiorite, constituie un fapt extrem de rar şi dă 
semnalul a ceva istoric, ieşit din comun şi unic. Un astfel de fapt am socotit că se întâmplă în 
acest moment dramatic al atacării iraţionale şi nedrepte a Serbiei, ţară vecină şi prietenă, de 
către năvălitorii care se numesc creştini şi aparţinători unei civilizaţii şi educaţii mai înalte... 

Nu vă va lăsa Domnul cu mâhnirea paraliticului din Evanghelia de astăzi: «Om nu 
am». Socotim că bine a rânduit Preabunul Dumnezeu mărturia noastră de astăzi adusă vouă, 
că aveţi «om» care să stea lângă voi. Pe acesta nu-1 veţi găsi desigur în aşa-zisa întreprindere 
«umanitară» de distrugere a trudei de generaţii întregi de către logica inumană a oamenilor, 
care pur şi simplu au arătat că civilizaţia apuseană contemporană nu aduce «om» lumii ci 
proclamă omul în persecuţie. Omul adevărat, iubitor de fraţi şi împreună pătimitor, poate fi 
aflat numai în tradiţia noastră comună a Ortodoxiei... 

Urmărind revoluţiile şi faptele tragice care se întâmplă în ţara vecină, prietenă şi de 
aceeaşi credinţă, ne manifestăm cu durere în suflet, cu nelinişte profundă şi cu intensă 
frământare, înţelegerea şi împreună suferinţa noastră nedespărţită de voi. 

Nu lipseşte din cugetele şi din conştiinţele noastre (...) amintirea continuă a urgiilor 
războiului prin care treceţi, prin a căror durere şi neamul nostru a trecut adeseori şi ne vom 
îndrepta spre Dumnezeu cu molifte şi implorări noaptea şi ziua. Gândim că este nimerit pentru 
întărirea voastră să vă facem cunoscut că am hotărât ca rânduială centrală a Sfântului Munte: 

1. Suflarea aghiorită să purceadă în întregime la ample rugăciuni către Domnul, 
privegheri şi paraclise pentru întărirea în credinţă şi răbdare a pleromei ortodoxe şi pentru 
luminarea minţilor întunecate ale puternicilor pământului, pentru încetarea imediată a 
războiului şi proclamarea păcii lui Dumnezeu. 

2. Privegherea de anul acesta săvârşită la 23 aprilie de la o margine la cealaltă a 
Peninsulei Atonite, conform rânduielii noastre în cinstea Sfântului Mare Mucenic Gheorghe, 
Purtătorul de Biruinţă, să fie închinată rugăciunii către Domnul şi către Marele Mucenic 
Gheorghe, biruitorul oştean al Acestuia, ca să uşureze de urgie obştea ortodoxă lovită şi să o 
conducă la îndoită înviere şi împrăştierea năpustirilor forţelor celui rău. 

3. In Duminica Samarinencei să se săvârşească priveghere pan- aghiorită de toată 
noaptea în biserica Protatului pentru a se îndrepta în comun rugăciuni fierbinţi către 
Preasfânta Născătoare de Dumnezeu, Maica tuturor creştinilor şi purtătoarea de grijă a acestui 
Loc Sfânt, în faţa curatei Sale icoane «Axion Estin» («Vrednică eşti»), pentru întărirea şi 
mângâierea celor încercaţi pe nedrept şi martiric de ororile războiului, pentru încetarea focului 
şi pacea lumii întregi. 

4. Să se strângă din puţinul umililor anahoreţi ai Athosului un ajutor umanitar 
simbolic, în principal financiar... 

Să vă fie de asemenea cunoscut că am adresat deja un Apel către conducătorii NATO 
şi către guvernele ţărilor membre ale Pactului Nord- Atlantic, pentru încetarea imediată a 
focului şi întreruperea atacurilor, subliniind în mod deosebit atât importanţa tradiţiei culturale 

sârbeşti pentru lumea contemporană şi inacceptabilul fapt al distrugerii monumentelor 
creştine de către năvălitorii „creştini", cât şi deosebita conlucrare, convieţuire, rudenie şi 
prietenie cu mult încercatul popor sârb... 

Ne-am încredinţat cu proprii noştri ochi de demnitatea purtării şi de tăria voastră 
sufletească, pentru care vă admirăm şi vă felicităm, îndemnându-vă să răbdaţi până când 
Dreptul Judecător, Domnul, va pune capăt nenorocirilor... 

„Vestitorul", Nr. 225, mai, 1999 



Cuvânt al Sfântului Ioan Gură de Aur la Sfânta şi Marea Joi 
Despre vânzarea săvârşită de Iuda 

Timpul de faţă ne aduce aminte a vorbi de grozava crimă a celui care 1-a vândut pe 
Hristos Domnul. In ziua de astăzi Iisus a fost predat de ucenicul Său în mâinile iudeilor. Insă 
voi, care auziţi aceasta, nu vă tânguiţi pentru Iisus cel vândut, ci mai vârtos tânguiţi şi jeliţi pe 
Iuda, vânzătorul Său. Căci Iisus, prin aceea că a fost vândut, a mântuit lumea, pe când Iuda, 
prin vânzarea sa, şi-a aruncat sufletul în pierzanie. Iisus cel vândut sade acum de-a dreapta 
Tatălui, în veci; iară Iuda vânzătorul îşi are locul în iad şi suferă pedeapsa veşnică şi 
nesfârşită. 

Aşadar, el trebuie tânguit, precum însuşi Hristos, când s-a uitat la Iuda, 1-a tânguit şi 1- 
a plâns. „Căutând la el, s-a turburat cu duhul şi a zis: Unul dintre voi Mă va vinde" (In. 13, 
21). Pentru ce însă s-a tulburat El? Mai întâi spre a arăta cât de mare este iubirea de oameni a 
Sa, câtă îndurare, câtă bunătate a Domnului! Cel vândut plânge pentru vânzător! El îl plânge 
încă şi pentru ca să-i dea prilej de a se lăsa de vânzarea sa. Dar fiindcă sufletul aceluia nu mai 
primea sămânţa mântuirii, fiind nesimţitor la îndemnare şi deşteptare, de aceea, întunecându- 
se de patimă, s-a aruncat în prăpastie. îndelunga răbdare şi sfătuirea Domnului Său nu i-au 
ajutat cu nimic. Şi de aceea mai mult plângea Iisus, căci vedea că Iuda, după o învăţătură aşa 
de mult repetată şi după îndesite sfătuiri, totuşi s-a aruncat în bezna pierzării. Pentru aceasta 
Domnul simţea compătimire şi plângea; şi prin aceasta ne-a învăţat mai cu seamă pe aceia să-i 
plângem, care fac rele, iară nu pe acei ce suferă relele. Aşa, cel ce suferă nefiind vinovat, 
acela mai vârtos este de fericit. Pentru aceea a zis Hristos: „Fericiţi cei prigoniţi pentru 
dreptate, că a lor este împărăţia cerului" (Mt. 5, 10). Aşadar, vedeţi ce folos aduce suferinţa 
relelor. Dar priviţi şi la pedeapsa celor ce fac rele. După ce Pavel a vorbit despre făcătorii de 
rele, zice: „Sfârşitul lor va fi după faptele lor" (II Cor. 11, 15); şi în alt loc: „Mânia lui 
Dumnezeu a sosit, în sfârşit, asupra lor" (JJ Tes. 2, 16). Aşadar, vezi că făcătorii de rele 
moştenesc mânia lui Dumnezeu. 

Insă eu, iubiţilor, nu vă spun aceasta în zadar, ci pentru ca pe viitor să nu vă mai 
mâniaţi pe cei ce vă fac rău, ci mai vârtos să-i jeliţi şi să-i plângeţi; căci tocmai aceia ce vă fac 
vouă rău pe nedrept, sunt cei mai nenorociţi. De aceea noi, după porunca Domnului, să ne 
rugăm pentru dânşii şi să cerem de sus ajutorul cel dumnezeiesc. Chiar pentru noi înşine 
trebuie să iertăm pe cei ce ne jignesc, căci prin aceasta noi primim mai mult decât dăm, când 
lăsăm să se pornească mânia noastră asupra aproapelui. Tu întrebi: în ce chip primesc eu mai 
mult decât dau? Ascultă cu luare aminte: când tu ierţi vrăjmaşului greşalele pe care le-a făcut 
el împotriva ta, ţi se vor ierta şi ţie păcatele pe care le-ai săvârşit împotriva lui Dumnezeu. 
Acestea din urmă sunt multe şi abia de iertat, iară cele dintâi sunt chiar uşor de iertat. Păcatele 
tale împotriva lui Dumnezeu sunt cei zece mii de talanţi din Evanghelie; iară păcatele 
aproapelui împotriva ta sunt numai cei o sută de dinari. Dacă tu ierţi aproapelui tău cei o sută 
de dinari, se vor ierta şi ţie cei zece mii de talanţi. 

Dar să ne întoarcem iară şi la cuvântarea noastră despre crima Iudei şi să vedem cum 
Domnul nostru a fost vândut. Insă, ca să cunoaştem bine turbarea vânzătorului, nemulţumirea 

ucenicului şi nespusa bunătate a Domnului, să ascultăm povestirea Evanghelistului însuşi. 
„Atunci, zice el, unul din cei doisprezece, care se numea Iuda Iscarioteanul, mergând la 
arhierei, a zis lor: Ce-mi veţi da mie, şi eu îl voi da pe El vouă?" (Mt. 26, 14-15). Aceste 
cuvinte se pare că sunt foarte lămurite şi că nu cuprind nimic altceva decât ceea ce se arată la 
întâia privire, însă, dacă se cercetează cu dinadinsul toate zicerile, atunci ele dau multă 
materie de gândire şi arată o bogăţie de cugetări adânci. 

Mai întâi trebuie să socotim timpul. Evanghelistul nu zice simplu: „El s-a dus la 
arhierei", ci adaugă: „Atunci s-a dus" etc. Pentru ce Evanghelistul însemnează mai amănunţit 
timpul? Aceasta nu este în zadar. Mai înainte, adică, venise la Iisus o femeie cu un vas de 
alabastru şi vărsase mirul cel de preţ pe capul Lui. Ea a arătat multă credinţă, multă stimă, 
multă supunere şi dăruire. Ea s-a lăsat cu totul de viaţa ei cea de mai înainte şi s-a făcut mai 
bună şi mai morală. Deci tocmai când păcătoasa s-a îndreptat, atunci ucenicul a vândut pe 
învăţătorul său. Atunci când păcătoasa a vărsat asupra Domnului vasul cu mir şi a şters 
picioarele Lui cu părul său, a arătat lui Hristos mare cinste, prin mărturisirea sa stârpind toate 
păcatele sale, atunci ucenicul, care a văzut toate acestea, s-a dus spre a săvârşi vânzarea sa cea 
ruşinoasă. Aceea s-a ridicat din bezna păcatului la cer; iar acesta, măcar că văzuse mii de 
minuni şi de semne şi măcar că primise nenumărate învăţături, totuşi a căzut în bezna iadului. 
In astfel de mare nenorocire aruncă pe om uşurătatea minţii lui şi voinţa cea răzvrătită. De 
aceea zice Pavel: „Cel ce crede că stă neclintit, să ia aminte, ca să nu cadă" (I Cor. 10, 12). 
Dar ar putea cineva să zică: dacă Hristos a putut să atragă la Sine şi pe ucenic? Negreşit, El 
putea să-1 atragă la Sine, dar n-a voit să-1 silească, ci a voit să-i lase voia lui cea liberă şi să 
nu-1 târască la Sine cu de-a sila. De aceea zice Evanghelistul: „Iuda s-a dus", adică el n-a fost 
chemat, n-a fost silit de cineva, nici sfătuit, ci de bunăvoie a întreprins acest pas, s-a grăbit de 
bunăvoie la fapta cea de ruşine, de nimic altceva împins la vânzarea Domnului Său, fără 
numai de răzvrătirea lui cea lăuntrică. 

Evanghelistul spune mai departe: „Unul dintre cei doisprezece s-a dus" etc. şi în aceste 
cuvinte zace o pâră nu mică. Adică ele spun că unul dintre cei aleşi, care în toate zilele 
umblau cu Domnul şi se învredniciseră de o mare încredere, unul dintre aceştia L-a vândut. 
Aici tu vezi totodată o dovadă de bunătate şi de îngrijire îndelung răbdătoare a Domnului, 
care până în seara cea de pe urmă a suferit şi a îndemnat la îndreptare pe vânzătorul şi 
tâlharul. 

Ai văzut cum păcătoasa a dobândit harul, iară apostolul s-a dus în pierzare. De aceea, 
uită-te la păcătoasă şi nu te îndoi de iertare, dar uită-te şi la prăpăstuirea apostolului şi nu fi 
neîngrijitor, şi nu te bizui; amândouă sunt pierzătoare! Inima noastră este foarte plecată spre 
păcat şi voinţa noastră este foarte schimbătoare; de aceea, noi trebuie să ne asigurăm şi să ne 
întărim din toate părţile. „Unul dintre cei doisprezece s-a dus". Vezi din ce societate aleasă el 
a pierit şi ce mare nenorocire este uşurătatea minţii? 

Evanghelistul zice mai departe că cel ce s-a dus se chema Iuda Iscarioteanul. Aşa îl 
numeşte el mai întâi, spre a-1 deosebi de un alt Iuda, cu porecla Tadeu, frate al Sfântului Iacov 
cel tânăr. 

Dar pentru ce îl numeşte el, după locul naşterii sale, şi nu „Iuda vânzătorul"? El face 
aceasta pentru ca să ne îndemne a ne ţine limba curată de vorbe de ocară şi de aceea se 
stăpâneşte a-1 numi „vânzătorul". Să ne învăţăm, deci, a nu vorbi rău despre nici unul dintre 
vrăjmaşii noştri. Dacă Evanghelistul chiar împotriva vânzătorului Domnului nu întrebuinţează 
nici un cuvânt aspru, cum am putea noi să aflăm iertare când hulim pe cei de aproape ai 
noştri? Ba încă noi batjocorim nu numai pe vrăjmaşii noştri, ci şi pe cei ce sunt către noi cu 
bune intenţii. Vă conjur, să nu mai fie una ca aceasta! Ascultaţi numai ce zice Sfântul Apostol 
Pavel: „Nici un cuvânt putred să nu iasă din gura voastră" (Efeseni 4, 29). 

Iuda a zis către arhierei: „Ce-mi veţi da mie, şi eu îl voi da pe El vouă?" Ce glas 
nelegiuit, ce crimă nebună! Noi, iubiţilor, tremurăm numai gândind la aceasta. Cum a putut o 
gură omenească să vorbească astfel, o limbă omenească să se mişte spre asemenea graiuri? 
Cum s-a putut ca buzele să nu înţepenească şi înţelegerea să nu se clintească? Spune, ludo, 

pentru ce ai vândut tu pe Domnul tău? Aceasta a făcut-o iubirea de argint, această rădăcină a 
tuturor răutăţilor, această patimă care întunecă sufletele noastre; ea face să se uite chiar legile 
firii, răpind judecata cea sănătoasă şi stârpind toată amintirea de prietenie, de mulţumire şi 
celelalte; când odată iubirea de argint orbeşte ochii duhului nostru, atunci noi umblăm cu totul 
în întuneric. Ca să te convingi desăvârşit despre aceasta, socoteşte numai cât de multe lucruri 
în sufletul lui Iuda iubirea de argint le-a dat uitării. îndată ce ea a intrat în acest suflet, s-a uitat 
toată petrecerea cu Domnul, toată acea sfântă legătură şi petrecere, însă şi învăţătura cea 
admirabilă a lui Hristos, toate acestea au fost uitate. Pentru aceea, cu drept zice Pavel: 
„Rădăcina tuturor răutăţilor este iubirea de argint" (I Tim. 6, 10). „Ce-mi veţi da mie a zis 
Iuda, ca eu să vi-L dau pe El vouă?" ludo, tu trădezi pe Cel ce prin cuvântul Său ţine 
împreună toată lumea, vinzi pe Cel nesfârşit, pe Făcătorul cerului şi al pământului, încă şi al 
nostru Făcător? Dar spre a arăta cum că El de bunăvoie s-a lăsat a se vinde, ascultă ce a făcut 
Hristos. Tocmai în timpul trădării, când ei au ieşit asupra Lui cu săbii şi cu ciomege, cu făclii 
şi cu felinare, El a zis către dânşii: „Pe cine căutaţi?" Ei nu cunoşteau pe Cel ce voiau să-L 
prindă. Aşadar, împotriva voinţei Lui cu atât mai puţin ar fi putut fi El trădat, căci ei nici nu-L 
cunoşteau, cu toate făcliile şi felinarele lor. Iar ei, îndată ce au auzit glasul lui Hristos, s-au 
retras înspăimântaţi şi au căzut la pământ. Ei n-au putut suferi nici glasul Lui şi, prin căderea 
lor, şi-au arătat slăbiciunea; dar Domnul însuşi S-a predat pe Sine lor, zicând: „Eu sunt". 

După ce Iuda a vândut pe Domnul şi a săvârşit crima sa cea turbată, a aruncat cei 
treizeci de arginţi şi a zis: „Greşit-am, că am vândut sânge nevinovat" (Mt. 27, 4). Mai înainte 
el zisese: „Ce-mi veţi da mie, şi eu li voi da pe El vouă?"; iară acum, după ce a săvârşit 
păcatul, 1-a cunoscut. De aici noi vedem că, dacă suntem uşuratici de minte şi nepăsători, nici 
o îndemnare şi sfătuire nu ne poate folosi la ceva; iară dacă suntem râvnitori şi priveghetori, 
putem iarăşi a ne ridica chiar din căderea în păcat. Priveşte numai: când Domnul îl sfătuia şi 
voia a-1 opri de la fapta lui cea rea, după faptă, când nimeni nu-1 sfătuia, acum s-a deşteptat 
conştiinţa lui şi, fără ca cineva să-1 îndemne a aruncat cei treizeci de arginţi la picioarele 
arhiereilor. 

Să socotim acum şi deosebirea între Iuda şi ceilalţi ucenici. Toate acestea ni le 
povesteşte Evanghelistul cu de-amănuntul. El ne spune că, atunci când se făcea trădarea, când 
Iuda vindea pe Domnul, când el încheia negoţul cel ruşinos şi căuta prilej de a-L trăda, pe 
atunci s-au apropiat ceilalţi ucenici de Domnul şi L-au întrebat: „Unde voieşti să gătim 
pasca?" (Mt. 26, 17). Vezi pe unul, vezi şi pe celălalt! Acesta umbla după trădare, iară acela 
voia să slujească Domnului. El încheia negustorie şi voia să ia bani pentru sângele 
Răscumpărătorului; iară ei se ocupau cu slujba Domnului. Şi el şi ceilalţi văzuseră aceleaşi 
minuni şi primiseră aceeaşi învăţătură; de unde, deci, această mare deosebire? Ea vine de la 
voinţă. Voinţa este pricina binelui şi a răului. Ucenicii întrebau: „Unde voieşti să gătim 
pasca". Care pască? Cea iudaică, care avea obârşia sa din Egipt. Insă pentru ce ţine Hristos 
această pască? Precum El în toate împlinise legea, aşa voia să o păzească şi în punctul acesta. 
De aceea a zis El şi Sfântului Ioan Botezătorul: „Se cade nouă a împlini toată dreptatea" (Mt. 
3, 15). Aşadar, ucenicii voiau a găti nu pasca noastră, ci cea iudaică. Insă pasca noastră, cea 
nouă, o gătea însuşi Hristos, ba El însuşi S-a făcut Mielul pascal, prin sfânta Sa patimă. Dar 
pentru ce se duce la patimă? Pentru a ne mântui de blestemul legii. De aceea a strigat Pavel: 
„Dumnezeu a trimis pe Fiul Său Cel născut din femeie, Care S-a supus legii, ca pe cei de sub 
lege să-i răscumpere" (Gal. 4, 4-5). Deci, ca să nu poată nimenea zice că El a împlinit-o în 
toate punctele, iar apoi a desfiinţat-o. Şi pentru aceasta a ţinut El şi pasca. Iară pasca cea 
iudaică era o preînchipuire a celei creştineşti. Ca să vezi aceasta, uită-te numai la asemănarea 
lor. Acolo este un miel şi aici este un Miel. Acolo se jertfea un dobitoc, aici însuşi Stăpânul 
vieţii. Acolo este umbră, aici Adevărul. Soarele mântuirii a răsărit şi umbra a dispărut. Jertfa 
mielului pascal al iudeilor era numai o preînchipuire a viitorului Miel pascal, care a pătimit pe 
cruce. 

Pe când ucenicii mâncau şi beau, a luat Iisus pâinea cu sfintele şi neîntinatele Sale 
mâini, a săvârşit rugăciunea cea de mulţumire, a frânt-o şi a zis către ucenici: „Luaţi, mâncaţi; 

acesta este trupul Meu, care pentru voi se frânge, spre iertarea păcatelor". Şi după aceea a luat 
paharul, 1-a dat şi a zis: „Acesta este sângele Meu, care pentru voi se varsă spre iertarea 
păcatelor" (Mt. 26, 26-28). Şi Iuda era de faţă pe când Domnul zicea toate acestea. Aşadar, o, 
ludo, acesta este sângele pe care tu l-ai vândut pentru treizeci de arginţi! Acesta este sângele 
pe care tu adineaori aşa de ruşinos l-ai târguit cu fariseii cei necucernici! Cât de mare este 
dragostea lui Hristos! Cât de mare este nerecunoştinţa Iudei! Domnul îl hrănea şi sluga vindea 
pe Domnul. El II vindea pentru treizeci de arginţi şi Domnul îşi vărsa sângele Său; încă şi 
pentru vânzătorul Său 1-a vărsat, numai dacă el ar fi voit să se folosească de Dânsul. Şi Iuda 
era încă de faţă la cină, pentru ca să nu aibă nici o dezvinovăţire, mai vârtos pentru ca 
judecata să vină asupra lui. Numai cel ce are conştiinţa curată să se împărtăşească din Cina 
cea sfântă; nici un Iuda necredincios, nici un înrăutăţit, nici unul care are otravă în inima sa, 
să nu cuteze a se apropia de masa cea sfântă; căci Apostolul Pavel zice: „Oricare va mânca 
pâinea aceasta, sau va bea paharul Domnului cu nevrednicie, vinovat va fi trupului şi sângelui 
Domnului! (I Cor. 11, 27), de care grea vinovăţie să ne păzească harul lui Dumnezeu 
totdeauna! Amin. 

